SK Úradný vestník Európskej únie L 330/56

Predpis Európskej hospodárskej komisie Organizácie Spojených národov (EHK/OSN) č. 44 – Jednotné ustanovenia pre homologizáciu zadržiavacích zariadení pre deti cestujúce v motorových vozidlách („detské zadržiavacie systémy“)

1. ROZSAH PLATNOSTI

1.1. Tento predpis platí pre detské zadržiavacie systémy, ktoré sú vhodné na namontovanie v motorových vozidlách s tromi alebo viacerými kolesami a ktoré nie sú určené na použitie na sklápacích alebo bočných sedadlách.

2. DEFINÍCIE

Pre účely tohto predpisu:

Detský zadržiavací systém („zábrana“) znamená usporiadanie súčastí, ktoré môžu zahŕňať kombináciu pásov alebo pružných komponentov s bezpečnostnou prackou, nastavovacie zariadenie, úchytky a v niektorých prípadoch doplnkové zariadenia ako prepravná taška na dieťa, detský nosič, doplnková sedačka a/alebo ochranný nárazový štít, ktorý je možné upevniť v motorovom vozidle. Je skonštruovaný tak, aby zmenšoval riziko zranenia cestujúceho v prípade nárazu alebo prudkého brzdenia vozidla tým, že zamedzí pohybu tela.

Detské zadržiavacie systémy sa delia do piatich „hmotnostných skupín“:

2.1.1.1. skupina 0 pre deti s hmotnosťou nižšou ako 10 kg,

2.1.1.2. skupina 0+ pre deti s hmotnosťou nižšou ako 13 kg,

2.1.1.3. skupina I pre deti s hmotnosťou od 9 kg do 18 kg,

2.1.1.4. skupina II pre deti s hmotnosťou od 15 kg do 25 kg,

2.1.1.5. skupina III pre deti s hmotnosťou od 22 kg do 36 kg,

Detské zadržiavacie systémy patria do štyroch „kategórií“:

2.1.2.1. „univerzálna“ kategória pre použitie podľa bodu 6.1.1 a 6.1.3.1 vo všetkých polohách sedenia vo vozidle, hlavne v polohách podľa doplnku 2 prílohy 13 Súhrnnej rezolúcie o konštrukcii vozidiel (R.E.3), ktoré sú kompatibilné s touto kategóriou detského zadržiavacieho systému,

2.1.2.2. „obmedzená“ kategória pre použitie podľa bodu 6.1.1 a 6.1.3.1 a dané polohy sedenia v „špecifických“ typoch vozidiel, ako udáva výrobca detského zadržiavacieho systému alebo výrobca vozidla,

2.1.2.3. „polouniverzálna“ kategória pre použitie ako sa uvádza v bodoch 6.1.1 a 6.1.3.2,

kategória pre „špecifické vozidlo“ buď pre použitie:

2.1.2.4.1. na špecifickom type vozidla podľa bodu 6.1.2 a 6.1.3.3, alebo

2.1.2.4.2. ako „zabudovaný“ detský zadržiavací systém.

Zadržiavacie systémy pre deti sa delia na dve triedy:

„Integrálna trieda“ zahŕňajúca kombináciu popruhov alebo ohybných častí s poistnou prackou, nastavovacím zariadením, upevňovacím kovaním a v niektorých prípadoch zahŕňa prídavnú sedačku a/alebo ochranný nárazový štít, prispôsobené k upevneniu vlastným integrálnym popruhom alebo popruhmi,

„Neintegrálna trieda“, ktorá môže zahŕňať čiastočné zadržiavacie zariadenie, ktoré, keď sa používa spolu s pásom pre dospelých, obopína telo dieťaťa, alebo zadržiava zariadenie, v ktorom je dieťa umiestnené, vytvára kompletný zadržiavací systém pre deti.

2.1.3.1. „Čiastočné zadržiavacie zariadenie“ znamená zariadenie, akým je prídavný vankúš, ktorý, keď je použitý spolu s pásom sedadla pre dospelých, obopína telo dieťaťa alebo zadržiava zariadenie, v ktorom je dieťa umiestnené, vytvára kompletné zadržiavacie zariadenie pre deti.

2.1.3.2. „Prídavný vankúš“ znamená pevný vankúš, ktorý sa môže použiť spolu s pásom sedadla pre dospelých.

2.1.3.3. „Vodiaci popruh“ je popruh, ktorý pridržiava ramenný popruh pásu sedadla pre dospelých v polohe vhodnej pre dieťa, a kde môže byť efektívna poloha, pri ktorej mení ramenný pás svoj smer, nastavená pomocou zariadenia, ktoré sa môže pohybovať hore a dolu po popruhu, aby sa popruh umiestnil na ramene nositeľa, a potom sa v tejto polohe blokuje. Vodiaci popruh nie je určený na nosenie podstatnej časti dynamického zaťaženia.

2.2. „Bezpečnostná detska sedačka“ predstavuje detské zadržiavacie zariadenie pre deti spočívajúce v sedačke, v ktorom je dieťa zadržiavané.

2.3. „Pás“ znamená zadržiavacie zariadenie pre deti, ktoré je kombináciou popruhov s poistnou prackou, nastavovacích a upevňovacích zariadení.

„Sedačka“ predstavuje konštrukciu, ktorá je základnou súčasťou zadržiavacieho zariadenia pre deti a je určená na umiestnenie dieťaťa do polohy v sede.

2.4.1. „Prepravná taška na prenášanie dieťaťa“ predstavuje zadržiavací systém určený na umiestnenie a zadržiavanie dieťaťa v ležiacej polohe naznak alebo na bruchu s chrbticou dieťaťa kolmo k strednej pozdĺžnej rovine vozidla. Taška je riešená tak, aby v prípade zrážky boli zadržiavacie sily rozložené na hlavu a telo dieťaťa s výnimkou jeho končatín.

2.4.2. „Zadržiavacie zariadenie pre prepravnú tašku“ znamená zariadenie používané na uchytenie tašky k nosnej konštrukcii vozidla,

2.4.3. „Detský nosič“ predstavuje zadržiavací systém určený na umiestnenie dieťaťa v pololežiacej polohe tvárou smerom dozadu. Nosič je riešený tak, aby v prípade čelnej zrážky boli zadržiavacie sily rozložené na hlavu a telo dieťaťa, s výnimkou jeho končatín.

2.5. „Opierka sedačky“ predstavuje časť zadržiavacieho zariadenia pre deti, prostredníctvom ktorej je možné sedačku zdvíhať.

2.6. „Opierka dieťaťa“ predstavuje časť zadržiavacieho zariadenia pre deti, ktorou sa dieťa môže vo vnútri zadržiavacieho zariadenia zdvíhať.

2.7. „Ochranný nárazový štít“ predstavuje zariadenie upevnené pred dieťaťom a slúžiace na rozloženie zadržiavacích síl na väčšiu časť výšky tela dieťaťa v prípade čelného nárazu.

„Popruh“ predstavuje ohybnú časť skonštruovanú na prenášanie síl,

2.8.1. „Brušný popruh“ predstavuje popruh buď v podobe úplného pásu alebo v podobe súčasti takéhoto pásu, ktorý prechádza pred panvovou časťou tela dieťaťa a zadržiava ju.

2.8.2. „Ramenný zadržiavací popruh“ predstavuje časť pásu, ktorá zadržiava hornú časť trupu dieťaťa.

2.8.3. „Rozkrokový popruh“ znamená popruh (alebo delené popruhy tvorené dvoma alebo viacerými dielmi) upevnený k zadržiavaciemu zariadeniu pre deti a k brušnému pásu. Je umiestnený tak, aby prechádzal medzi stehnami dieťaťa (rozkrokom). Je určený na zamedzenie vyšmyknutia dieťaťa popod brušný pás pri normálnom používaní a na zamedzenie pohybu brušného pásu smerom hore mimo bedra v priebehu nárazu.

2.8.4. „Popruh zadržiavajúci dieťa“ znamená popruh, ktorý je základnou súčasťou pásu a zadržiava iba telo dieťaťa..

2.8.5. „Pripevňovací popruh zadržiavacieho zariadenia pre deti“ znamená popruh, ktorým sa zadržiavacie zariadenie pre deti pripevňuje k nosnej konštrukcii vozidla a môže byť súčasťou zariadenia na pridržiavanie sedadla.

2.8.6. „Postrojový pás“ predstavuje súbor pásov skladajúci sa z brušného pásu, ramenných pásov a tam, kde je použitý, aj z rozkrokového popruhu.

2.8.7. „Pás tvaru Y“ predstavuje pás, pri ktorom je kombinácia popruhov vytvorená popruhom vedeným pomedzi nohy dieťaťa a popruhom pre každé rameno.

„Pracka“ predstavuje rýchlo rozopínacie zariadenie, ktoré umožňuje držanie dieťa zadržiavacím systémom alebo systémom nosnej konštrukcie vozidla, a ktoré sa dá rýchlo rozopnúť. Pracka môže obsahovať nastavovacie zariadenie.

2.9.1. „Zapustené rozopínacie tlačidlo pracky“ je tlačidlo, ktoré nesmie pracku rozopnúť pri použití gule s priemerom 40 mm,

2.9.2. „Nezapustené rozopínacie tlačidlo pracky“ je tlačidlo, ktoré musí rozopnúť pracku pri použití gule s priemerom 40 mm.

„Nastavovacie zariadenie“ predstavuje zariadenie umožňujúce nastavovanie zadržiavacieho zariadenia alebo jeho príslušenstva podľa telesných rozmerov užívateľa, tvarového usporiadania vozidla alebo oboch. Nastavovacie zariadenie môže byť súčasťou pracky, alebo byť navíjačom alebo akoukoľvek inou časťou bezpečnostného pásu.

2.10.1. „Rýchlo nastavovacie zariadenie“ predstavuje nastavovacie zariadenie, ktoré sa dá ovládať jednou rukou jediným jednoduchým pohybom.

2.10.2. „Nastavovacie zariadenie namontované priamo na detský zadržiavací systém“ predstavuje nastavovacie zariadenie pre zabudované ochranné pásy, ktoré je namontované priamo na detský zadržiavací systém a nie je priamo podopierané popruhom, ktorý má nastavovať.

2.11. „Prípojná jednotka“ predstavuje súčasti zadržiavacieho zariadenia pre deti, vrátane upevňovacích súčastí, dovoľujúca pevné spojenie s nosnou konštrukciou vozidla buď priamo alebo prostredníctvom sedadla vozidla.

2.12. „Zariadenie na pohlcovanie energie“ predstavuje zariadenie slúžiace na rozptyľovanie energie nezávisle na popruhu alebo v spojení s ním. Tvorí súčasť zadržiavacieho zariadenia pre deti.

„Navíjacie zariadenie“ predstavuje zariadenie slúžiace na čiastočné alebo úplné uloženie popruhu zadržiavacieho zariadenia pre deti. Tento pojem zahŕňa tieto zariadenia:

2.13.1. „Navíjacie zariadenie s automatickým blokovaním“, navíjače zariadenia dovoľujúce odvinutie požadovanej dĺžky popruhu. Po uzavretí pracky sa popruh automaticky prispôsobí tvaru tela užívateľa. Zamedzuje následnému odvíjaniu popruhu bez úmyselného zásahu užívateľa.

„Navíjacie zariadenie s núdzovým blokovaním“ je navíjacie zariadenie, ktoré za normálnych jazdných podmienok neobmedzuje voľnosť pohybu užívateľa pásu. Toto zariadenie má súčasti pre nastavovanie dĺžky, ktoré automaticky prispôsobujú popruh tvaru tela užívateľa, ako aj blokovací mechanizmus uvádzaný do činnosti v prípade núdze:

2.13.2.1. spomalením vozidla, vytiahnutím popruhu z navíjacieho zariadenia alebo inými automatickými prostriedkami (jednoduchá citlivosť), alebo

2.13.2.2. kombináciou ktorýchkoľvek z týchto prostriedkov (viacnásobná citlivosť).

„Ukotvenie zadržiavacieho zariadenia“ predstavuje tie časti nosnej konštrukcie vozidla alebo sedadla, ku ktorým sa upevňuje príslušenstvo zadržiavacieho zariadenia pre deti.

2.14.1. „Prídavné ukotvenie“ predstavuje časť nosnej konštrukcie vozidla alebo časť nosnej konštrukcie sedadla vozidla, prípadne akúkoľvek inú časť vozidla, ku ktorej sa má pripájať zadržiavacie zariadenie pre deti, a ktorá je doplnkom ku kotvovým úchytkom homologizovaným podľa predpisu č. 14.

2.15. „Smerujúce dopredu“ znamená smerujúce v smere bežnej jazdy vozidla.

2.16. „Smerujúce dozadu“ znamená smerujúce v smere opačnom, ako je normálny smer jazdy vozidla.

2.17. „Naklonená poloha“ znamená špeciálnu polohu sedačky, ktorá umožňuje naklonenie dieťaťa.

2.18. „Poloha ležmo/naznak/na bruchu“ znamená polohu v pokoji v zadržiavacom zariadení, pri ktorej aspoň hlava a telo dieťaťa, s výnimkou jeho končatín, sú na vodorovnej ploche.

„Typ zadržiavacieho zariadenia pre deti“ znamená zadržiavacie zariadenie, ktoré sa nelíši v podstatných znakoch, ktorými sú:

2.19.1. kategória a hmotnostná skupina (skupiny), pre ktorú je zariadenie určené, a poloha a orientácia (podľa definície v bodoch 2.15 a 2.16, v ktorých sa má zadržiavacie zariadenie používať,

2.19.2. geometria zadržiavacieho zariadenia pre deti,

2.19.3. rozmery, hmotnosť, materiál a farba:

sedadla,

čalúnenia a

ochranného nárazového štítu,

2.19.4. materiál, väzba, rozmery a farba popruhov,

2.19.5. tuhé súčasti (pracka, úchytky, atď.).

„Sedadlo“ znamená konštrukciu, ktorá môže, ale nemusí byť neoddeliteľnou súčasťou nosnej konštrukcie vozidla, s čalúnením, poskytujúca miesto na sedenie pre jednu dospelú osobu. V tejto súvislosti:

2.20.1. „Skupina sedadiel“ znamená sedadlo lavicového typu alebo skupinu sedadiel, ktoré sú oddelené, ale usporiadané tesne vedľa seba (t.j. tak, že predné kotvové úchytky jedného sedadla sú v jednom rade s prednými alebo zadnými kotvovými úchytkami iného sedadla, alebo na priamke prechádzajúcej medzi oboma kotvovými úchytkami), pričom každé sedadlo poskytuje miesto na sedenie pre jednu alebo viac dospelých osôb,

2.20.2. „Lavicové sedadlo“ znamená úplnú nosnú konštrukciu s čalúnením poskytujúcu viac ako jedno miesto na sedenie pre dospelé osoby,

2.20.3. „Predné sedadlá“ znamenajú skupinu sedadiel umiestnených v najprednejšej časti priestoru pre cestujúcich, t.j. priamo pred nimi nie je žiadne iné sedadlo,

2.20.4. „Zadné sedadlá“ sú pevné, dopredu smerujúce sedadlá umiestnené za inou skupinou sedadiel vozidla,

„Nastavovací systém“ znamená kompletné zariadenie, ktorým sa sedadlo vozidla alebo jeho časti môžu nastaviť do polohy vyhovujúcej tvaru tela dospelej osoby sediacej na sedadle. Toto zariadenie môže umožňovať predovšetkým:

2.21.1. pozdĺžne prestavenie a/alebo

2.21.2. zvislé prestavenie a/alebo

2.21.3. uhlové pootočenie.

2.22. „Uchytenie sedadla“ znamená systém vrátane zúčastnených častí nosnej konštrukcie vozidla, ktorým je sedadlo pre dospelých ako celok pripevnené k nosnej konštrukcii vozidla.

„Typ sedadla“ znamená kategóriu sedadiel pre dospelých, ktoré sa nelíšia v podstatných znakoch, ktorými sú:

2.23.1. tvar, rozmery a materiál nosnej konštrukcie sedadla,

2.23.2. typy a rozmery systémov nastavenia blokovania a blokovanie sedadiel a

2.23.3. typ a rozmery kotvových úchytov bezpečnostných pásov pre dospelých na sedadle, kotvových úchytov sedadla a zúčastnených častí nosnej konštrukcie vozidla.

2.24. „Prestavovací systém“ znamená zariadenie, ktoré umožňuje uhlové pootočenie alebo pozdĺžne prestavenie sedadla pre dospelých alebo niektorej z jeho častí, bez pevnej medziľahlej polohy, aby sa uľahčil nástup a výstup cestujúcich a nakladanie alebo vykladanie predmetov.

2.25. „Blokovací systém“ znamená zariadenie, ktoré zabezpečuje udržiavanie sedadla pre dospelých a jeho častí v polohe pre používanie.

„Zabezpečovacie zariadenie“ je zariadenie, ktoré zabezpečuje a zabraňuje pohybu jednej časti popruhu bezpečnostného pásu pre dospelé osoby voči inej časti popruhu toho istého pásu. Táto definícia zahŕňa:

2.26.1. „Zariadenie triedy A“ je zariadenie, ktoré zabraňuje dieťaťu vytiahnuť popruh z navíjacieho zariadenia cez brušnú časť pásu, v prípade použitia bezpečnostného pásu pre dospelé osoby na priame zadržiavanie detí. Spolu so skupinou zadržiavacích systémov I zariadenie spĺňa bod 6.2.9.

2.26.2. „Zariadenie triedy B“ je zariadenie, ktoré umožňuje zadržať pôsobiace pnutie v brušnej oblasti bezpečnostného pásu pre dospelé osoby, ak sa bezpečnostný pás pre dospelých používa na detskom zadržiavacom systéme. Zariadenie sa používa na zabránenie vyšmyknutiu popruhu z navíjača, čím by sa mohlo uvoľniť pnutie a zadržiavací systém by sa mohol vychýliť do nevhodnej polohy.

2.27. „Zadržiavací systém pre špeciálne potreby“ je detský zadržiavací systém určený pre deti so špeciálnymi potrebami v dôsledku fyzického alebo mentálneho postihnutia. Toto zariadenie umožňuje predovšetkým použitie prídavných zadržiavacích zariadení pre ktorúkoľvek časť dieťaťa, ale musí obsahovať minimálne požadované zadržiavacie prostriedky, ktoré vyhovujú ustanoveniam tohto predpisu.

3. ŽIADOSŤ O HOMOLOGIZÁCIU

3.1. Žiadosť o homologizáciu typu zadržiavacieho zariadenia pre deti podáva držiteľ obchodnej značky alebo ním riadne poverený zástupca.

Žiadosť o homologizáciu jednotlivých typov zadržiavacieho zariadenia pre deti musí byť doplnená:

3.2.1. technickým popisom zadržiavacieho zariadenia pre deti s vyznačením popruhov a iných použitých materiálov, spolu s výkresmi častí, z ktorých sa zadržiavacie zariadenie pre deti skladá. V prípade navíjača musí obsahovať montážne návody pre tieto navíjače a pre ich snímače, prehlásením o toxicite (bod 6.1.5) a horľavosti (bod 6.1.6.). Na výkresoch musí byť vyznačené miesto určené pre homologizačné číslo a prídavný symbol (symboly) vzhľadom ku kružnici homologizačnej značky. V popise sa uvedie farba modelu predloženého na homologizáciu,

3.2.2. štyrmi vzorkami zadržiavacieho zariadenia pre deti,

3.2.3. 10 metrami dĺžky každého typu popruhu použitého v zadržiavacom zariadení pre deti a

3.2.4. ďalšími vzorkami dodanými na žiadosť technickej služobne poverenej vykonávaním skúšok,

3.2.5. návodmi a detailmi balenia v súlade s nižšie uvedeným bodom 14,

3.2.6. V prípade tašiek na prenášanie dieťaťa - ak môže zadržiavací systém pre tašku použiť pre viac typov tašiek, musí výrobca zadržiavacieho zariadenia dodať ich aktualizovaný zoznam.

3.3. Ak sa na zabezpečenie zadržiavacieho zariadenia pre deti používa homologizovaný bezpečnostný pás pre dospelých, musí byť v žiadosti stanovená kategória bezpečnostného pásu pre dospelých, ktorý sa má použiť, napríklad statické brušné pásy.

3.4. Príslušný správny úrad musí overiť existenciu vyhovujúceho systému pre zabezpečenie účinnej kontroly zhodnosti výroby ešte pred udelením homologizácie.

4. OZNAČENIE

4.1. Vzorky zadržiavacieho zariadenia pre deti predloženého na homologizáciu podľa ustanovení bodov 3.2.2 a 3.2.3 musia byť zreteľne a nezmazateľne označené menom, začiatočnými písmenami alebo obchodnou značkou výrobcu.

4.2. Jedna z plastových častí zadržiavacieho zariadenia pre deti (akou je napríklad konštrukcia, ochranný nárazový štít, prídavný vankúš, atď.), s výnimkou pásu(ov) alebo výstroja, musí byť zreteľne (a nezmazateľne) označená rokom výroby.

4.3. Ak sa zadržiavacie zariadenie použije v kombinácii s bezpečnostným pásom pre dospelých, musí sa zreteľne vyznačiť dráha popruhu, a to pomocou nákresu trvalo pripojeného k zadržiavaciemu zariadeniu. Ak je zadržiavací systém upevnený na svojom mieste bezpečnostným pásom pre dospelých, na výrobku musia byť zreteľne farebne vyznačené smery vedenia popruhu. Pre zariadenie namontované smerom dopredu sa na vyznačenie trasy pohybu popruhu použije červená farba a v prípade zariadenia namontovaného smerom dozadu modrá farba. Rovnaká farba sa musí použiť aj na štítkoch zariadenia, ktoré popisujú spôsob použitia.

Jednotlivé trasy pohybu v brušnej a ramennej časti bezpečnostného pásu musia byť na výrobku farebne a/alebo slovne rozlíšené.

Značenie definované v tomto bode musí byť viditeľné pri umiestnení detského zadržiavacieho systému vo vozidle. Pre zadržiavacie zariadenia skupiny 0 musí byť toto značenie viditeľné aj v prípade, že v detskom zadržiavacom systéme je umiestnené dieťa.

4.4. Detské zadržiavacie systémy nasmerované dozadu musia mať trvalo pripevnený štítok viditeľný pri namontovaní s upozornením: „MIMORIADNE NEBEZPEČENSTVO – nepoužívať na sedadlách cestujúcich vybavených vzduchovým vankúšom (airbagom)“. Tento štítok musí byť uvedený v jazyku štátu, v ktorom sa zariadenie predáva.

4.5. Okrem toho v bezprostrednej ploche zadržiavacieho zariadenia, na ktorej spočíva hlava dieťaťa, a na viditeľnom mieste detského zadržiavacieho systému musí byť na zadržiavacích zariadeniach umiestnených dozadu trvalo umiestnený štítok (uvedená textová informácia je minimálnou požadovanou informáciou).

Štítok musí byť v jazyku (-och) štátu, v ktorom sa zariadenie predáva.

Minimálna veľkosť štítku: 60 × 120 mm

4.6. V prípade detského zadržiavacieho systému, ktorý je určený na montáž smerom dopredu aj dozadu, sa uvedie text:

„dôležité – nepoužívajte smerom dopredu pokiaľ hmotnosť dieťaťa neprekročí… (podľa pokynov)“

4.7. V prípade detských zadržiavacích systémov s alternatívnymi smermi vedenia pásu sa kontaktné miesta prenášajúce alternatívne zaťaženie medzi detským systémom a bezpečnostným pásom pre dospelých musia trvalo vyznačiť. Týmto označením sa uvedie, že ide o alternatívnu dráhu pásu a musí byť v súlade s hore uvedenými požiadavkami na označenie pre sedadlá v smere a proti smeru jazdy.

4.8. Ak detský zadržiavací systém ponúka možnosť zaťaženia prenášajúcich kontaktných bodov, musí označenie požadované podľa bodu 4.3 obsahovať údaj, že alternatívna poloha popruhu je popísaná v návode.

5. HOMOLOGIZÁCIA

5.1. Aby sa mohla udeliť homologizácia, musia všetky vzorky predložené podľa ustanovení bodov 3.2.2 a 3.2.3 vyhovovať vo všetkých smeroch požiadavkám stanoveným v bodoch 6 až 8 tohto predpisu.

5.2. Každému homologizovanému typu sa pridelí homologizačné číslo. Jeho prvé dve číslice (v súčasnosti 03 zodpovedá sérii zmien 03, ktorá nadobudla platnosť 12. septembra 1995) označujú sériu zmien zahŕňajúcu posledné dôležité technické zmeny a doplnenia vykonané v predpise v čase vydania homologizácie. Tá istá Zmluvná strana nesmie rovnaké číslo prideliť inému typu zadržiavacieho zariadenia pre deti, na ktorý sa vzťahuje tento predpis.

5.3. Správa o homologizácii, rozšírení alebo odmietnutí homologizácie detského zadržiavacieho zariadenia sa podľa tohto predpisu zašle Stranám Dohody, ktoré tento predpis aplikujú na formulári podľa vzoru uvedenom v prílohe 1 tohto predpisu.

Na každé zadržiavacie zariadenie pre deti zhodné s typom homologizovaným podľa tohto predpisu sa, okrem značiek predpísaných v bode 4, na vhodnom mieste pripevnia tieto údaje:

medzinárodná homologizačná značka skladajúca sa z:

5.4.1.1. kružnice, vo vnútri ktorej je písmeno „E“, za ktorým nasleduje rozlišovacie číslo štátu, ktorý udelil homologizáciu (1)

5.4.1.2. homologizačné čísla

ďalšie symboly:

5.4.2.1. slovo(-á) „univerzálny“, „obmedzený“, „polouniverzálny“ alebo „špecifické vozidlo“ podľa kategórie zadržiavacieho systému.

5.4.2.2. hmotnostný rozsah, pre ktorý je zadržiavacie zariadenie pre deti určené, a to: menej ako 10 kg, menej ako 13 kg, 9 – 18 kg, 15 – 25 kg, 22 – 36 kg, menej ako 18 kg, 9 –25 kg, 15 – 36 kg, menej ako 25 kg, 9 – 36 kg, menej ako 36 kg.

5.4.2.3. symbol „Y“, ak zadržiavacie zariadenie obsahuje rozkrokový pás, v súlade s požiadavkami doplnku 3 ku zmenám a doplneniam série 02 tohto predpisu.

5.4.2.4. symbol „S“, v prípade „zadržiavacieho systému pre špeciálne potreby“

5.5. V prílohe 2 tohto predpisu je uvedený príklad usporiadania homologizačnej značky.

5.6. Údaje spomínané v bode 5.4 musia byť dobre čitateľné a nezmazateľné a môžu sa pripevniť pomocou štítka alebo priamym označením. Štítok alebo označenie musí byť odolné voči opotrebeniu.

5.7. Štítky spomínané v bode 5.6 môžu byť vydané úradom, ktorý udelil homologizáciu, alebo z poverenia tohto úradu výrobcom.

6. VŠEOBECNÉ ŠPECIFIKÁCIE

6.1. Umiestnenie a pripevnenie na vozidle

6.1.1. Používanie zadržiavacích zariadení pre deti kategórií „univerzálne“, „polouniverzálne“ a „obmedzené“ je prípustné na predných aj zadných sedadlách, ak sú zadržiavacie zariadenia pripevnené podľa pokynov výrobcu.

6.1.2. Používanie zadržiavacieho systému pre špeciálne potreby je prípustné vo všetkých polohách sedenia, ako aj v batožinovom priestore, ak sú zadržiavacie zariadenia pripevnené podľa pokynov výrobcu. V prípade zadržiavacieho systému namontovaného smerom dozadu, musí jeho konštrukcia zabezpečovať oporu hlavy dieťaťa v polohe pripravenej na použitie. Je vymedzené priamkou kolmou na operadlo vedenou v línii očí, pričom priesečník musí byť minimálne 40 mm pod začiatkom oblúka takejto podpory hlavy.

Zadržiavacie zariadenie pre deti sa pripevní k nosnej konštrukcii vozidla alebo sedadla podľa kategórie, do ktorej zariadenie patrí:

6.1.3.1. pri kategórii „univerzálne“ a „obmedzené“: iba pomocou bezpečnostného pásu pre dospelých (s navíjačom alebo bez neho), ktorý spĺňa požiadavky predpisu č. 16 (alebo ekvivalentného predpisu) a je pripevnený na kotvové úchytky spĺňajúce požiadavky predpisu č. 14 (alebo ekvivalentného predpisu).

6.1.3.2. pri kategórii „polouniverzálne“: pomocou dolných kotvových úchytiek, predpísaných v predpise č. 14, a prídavných úchytiek vyhovujúcich odporučeniu prílohy 11 tohto predpisu.

6.1.3.3. pri kategórii „špecifické vozidlá“: pomocou kotvových úchytiek skonštruovaných výrobcom vozidla alebo výrobcom zadržiavacieho zariadenia pre deti,

6.1.3.4. pri detských zadržiavacích pásoch alebo detskom zadržiavacom upevňovacom páse, ktorý používa úchytky pásov, ku ktorým je už pripevnený pás alebo pásy pre dospelých, musí technická organizácia overiť, že:

skutočná poloha úchytiek pre dospelých zodpovedá homologizácii podľa predpisu č. 14 alebo je ekvivalentná,

správna funkcia každého z oboch zariadení nebráni iným nariadeniam,

pracky pásu pre dospelých a pre prídavný systém nesmú byť zameniteľné.

Ak detské zadržiavacie systémy využívajú tyče alebo zvláštne zariadenia pripevnené ku kotvovým bodom homologizovaným podľa predpisu č. 14, ktoré premiestňujú skutočnú polohu kotvových úchytiek mimo rozsahu stanoveného v predpise č. 14, musia sa uplatniť tieto body:

Takéto zariadenia budú homologizované iba v kategórii „polouniverzálnych“ alebo „špecifických“ vozidiel,

Technická organizácia uplatní na tyč a upevnenie požiadavky prílohy 11 tohto predpisu,

Tyč bude zahrnutá do dynamickej skúšky, zaťaženie bude pôsobiť v mieste stredu tyče a pri jej najväčšom vysunutí, v prípade že je tyč nastaviteľná,

Skutočná poloha a funkcia akéhokoľvek ukotvenia pásu pre dospelých, ku ktorému je tyč upevnená, nesmie byť porušená.

6.1.4. Podporný vankúš sa musí zadržiavať bezpečnostným pásom pre dospelých pri použití skúšky stanovenej v bode 8.1.4 alebo samostatnými prostriedkami.

6.1.5. Výrobca zadržiavacieho zariadenia pre deti písomne potvrdí, že toxicita materiálov použitých pri výrobe zadržiavacích zariadení pre deti a prvkov dosiahnuteľných upútanému dieťaťu zodpovedá príslušným častiam normy CEN „Bezpečnosť hračiek“, časť 3 z júna 1982. Skúšky, ktoré potvrdia platnosť prehlásenia, sa môžu vykonať podľa uváženia skúšobnej organizácie. Tento bod sa nepožaduje pre zariadenia skupiny II. a III.

6.1.6. Výrobca zadržiavacích zariadení pre deti písomne potvrdí, že horľavosť materiálov použitých pri výrobe detského zadržiavacieho systému je v súlade so zodpovedajúcimi bodmi Súhrnnej rezolúcie EHK o konštrukcii vozidiel (R.E.3) (Dokument TRANS/WP.29/78/Rev.1, bod 1.42). Skúšky, ktoré potvrdia platnosť prehlásenia, sa môžu vykonať podľa uváženia skúšobnej organizácie.

6.1.7. V prípade detského zadržiavacieho systému nasmerovaného dozadu, kde ako opora slúži prístrojová doska vozidla, sa na účely homologizácie podľa tohto predpisu predpokladá, že prístrojová doska dosahuje dostatočnú pevnosť.

6.1.8. V prípade detského zadržiavacieho systému „univerzálnej“ kategórie nesmie byť hlavný kontaktný bod zaťaženia medzi detským zadržiavacím systémom a bezpečnostným pásom pre dospelých nižšie ako 150 mm pod osou Cr, pri meraní s detským zadržiavacím zariadením umiestneným pri dynamickej skúške na lavici. Táto požiadavka platí pre všetky nastavenia a konfigurácie. Sú dovolené aj dodatočné alternatívne smery vedenia pásu. Ak existuje alternatívna poloha pásu, musí výrobca v rámci návodu na používanie vypracovať špecifický odkaz podľa požiadavky v bode 14. Pri skúške použitím alternatívnej polohy (polôh) pásu, musí zadržiavacie zariadenie spĺňať všetky požiadavky predpisu s výnimkou tohto bodu.

6.1.9. Maximálna dĺžka bezpečnostného pásu pre dospelých, ktorá sa môže použiť na uchytenie zadržiavacieho zariadenia pre deti „univerzálnej“ kategórie pri dynamickej skúške na lavici, sa definuje v prílohe 13 tohto predpisu.

Aby sa overila zhoda s touto požiadavkou, musí sa detský zadržiavací systém upevniť pri skúške na lavici použitím vhodného bezpečnostného pásu popísaného v prílohe 13. Figurína nesmie byť namontovaná, kým nie je konštrukcia zadržiavacieho zariadenia taká, že namontovanie figuríny nezvýši dĺžku použitého pásu. Pri namontovanej figuríne nesmie byť na bezpečnostnom páse žiadne pnutie, s výnimkou ťahu štandardného navíjača, ak je namontovaný. Ak sa používa navíjací pás, je táto podmienka splnená, ak aspoň 150 mm dĺžky bezpečnostného pásu zostáva navinutého na cievke.

6.1.10. Detský zadržiavací systém skupiny 0 a 0+ sa nesmie používať smerom dopredu.

6.2. Zostava (konfigurácia)

Zostava (konfigurácia) zadržiavacieho zariadenia musí byť taká, aby:

6.2.1.1. zadržiavacie zariadenie poskytovalo požadovanú ochranu v akejkoľvek zamýšľanej polohe zadržiavacieho systému. V prípade „zadržiavacieho systému pre špeciálne potreby“, musí zadržiavací systém ako primárnu funkciu poskytovať požadovanú ochranu vo všetkých zamýšľaných polohách bez použitia prídavných zadržiavacích zariadení.

6.2.1.2. sa dieťa dalo ľahko a rýchlo uložiť a vybrať, ak ide o zadržiavací systém pre deti, v ktorom je dieťa zadržiavané postrojovým pásom alebo pásom v tvare Y bez použitia navíjača, musí byť každý ramenný a brušný pás schopný vzájomného relatívneho pohybu pri pohybe popísanom v bode 7.2.1.4.

V takýchto prípadoch je možné súbor pásov zadržiavacieho systému pre deti navrhnúť z dvoch alebo viacerých spojených častí. Pri „zadržiavacom systéme pre špeciálne potreby“ sa uznáva, že prídavné zadržiavacie zariadenia obmedzia rýchlosť uloženia a vybratia dieťaťa, avšak prídavné zariadenia musia byť skonštruované tak, aby uvoľnenie bolo čo najrýchlejšie.

6.2.1.3. Ak je možné zmeniť sklon zadržiavacieho systému, zmena sklonu nesmie mať za následok potrebu dodatočného ručného prestavenia popruhov. Na zmenu sklonu zadržiavacieho zariadenia sa vyžaduje primeraná ručná manipulácia.

6.2.1.4. Zadržiavacie systémy skupiny 0, 0+ a I musia udržať dieťa v polohe, ktorá mu poskytne požadovanú ochranu aj keď dieťa spí.

6.2.1.5. Aby sa zabránilo vyšmyknutiu dieťaťa v dôsledku nárazu alebo neposednosti, vyžaduje sa opatriť všetky zadržiavacie systémy skupiny I nasmerované dopredu, ktoré obsahujú systém bezpečnostných pásov, rozkrokovým pásom. Pri pripevnenom rozkrokovom páse v jeho najdlhšej polohe (ak ide o nastavovateľný popruh) nesmie byť možné nastaviť brušný pás tak, aby voľne prevísal cez panvu figuríny s hmotnosťou 9 alebo 15 kg.

6.2.2. Všetky zadržiavacie zariadenia pre skupiny I, II a III používajúce „brušný pás“ musia viesť „brušný pás“ tak, aby sa zabezpečil prenos zaťaženia „brušným pásom“ cez panvu.

6.2.3. Všetky popruhy zadržiavacieho zariadenia musia byť usporiadané tak, aby pri bežnom používaní neboli užívateľovi nepohodlné alebo nemohli zaujať nebezpečnú konfiguráciu. Vzdialenosť medzi ramennými popruhmi v blízkosti krku má byť najmenej v šírke krku príslušnej figuríny.

Súprava nesmie nevystaviť citlivé časti tela dieťaťa (brucho, rozkrok, atď.) nadmernému tlaku. Konštrukcia sa zameria na to, aby v prípade zrážky na temeno hlavy dieťaťa nepôsobili tlakové zaťaženia.

6.2.4.1. Pásy tvaru Y sa môžu používať iba v zadržiavacích systémoch pre deti smerujúcich dozadu.

Zadržiavacie zariadenie pre deti sa skonštruuje a namontuje takým spôsobom, aby:

6.2.5.1. sa na najmenšiu možnú mieru znížilo nebezpečenstvo poranenia dieťaťa alebo ostatných cestujúcich vozidla vyvolané ostrými okrajmi alebo výčnelkami (ako stanovuje napríklad predpis č. 21),

6.2.5.2. sa neodhaľovali ostré hrany alebo výčnelky, ktoré by mohli spôsobiť poškodenie poťahov sedadiel vozidla alebo odevov cestujúcich,

6.2.5.3. sa nevystavovali citlivé časti tela dieťaťa (brucho, rozkrok, atď.) prídavným zotrvačným silám, ktoré zariadenie spôsobuje,

6.2.5.4. sa zabezpečilo, aby jeho pevné časti v miestach kontaktu s popruhmi neodhaľovali ostré okraje schopné odrať popruhy.

6.2.6. Ktorákoľvek odnímateľná časť vyrobená tak, sa súčasti dali pripevňovať a odpájať musí byť skonštruovaná takým spôsobom, aby sa v čo najväčšej miere vylúčilo nebezpečenstvo nesprávnej montáže a používania. „Zadržiavacie systémy pre špeciálne potreby“ sa môžu vybaviť prídavnými zadržiavacími zariadeniami. Tie budú skonštruované takým spôsobom, aby sa vylúčilo akékoľvek riziko nesprávnej montáže a aby ich uvoľňovacie prostriedky a spôsob prevádzky boli v prípade núdze pre záchranára okamžite zrozumiteľné.

6.2.7. Ak sa zadržiavacie zariadenie pre deti používa pre skupinu I a II, ako aj pre kombináciu skupín I a II musí zahŕňať sedačku s operadlom, nesmie byť jeho vnútorná výška stanovená podľa schémy v prílohe 12 menšia ako 500 mm.

6.2.8. Navíjač sa môže používať iba s automatickým alebo núdzovým blokovaním.

6.2.9. Pri zariadeniach určených pre hmotnostnú skupinu I nesmie byť možné, aby po umiestnení dieťaťa do zariadenia, dieťa ľahko uvoľnilo časť systému, ktorá zadržiava panvu. Každé zariadenie navrhnuté na zabezpečenie tejto funkcie sa musí natrvalo pripevniť k zadržiavaciemu systému pre dieťa.

6.2.10. Zadržiavacie zariadenie pre deti sa môže skonštruovať takým spôsobom, aby sa dalo použiť vo viac ako jednej hmotnostnej skupine za predpokladu, že je spôsobilé vyhovieť požiadavkám stanoveným pre každú z dotyčných skupín. Detský zadržiavací systém „univerzálnej“ kategórie musí spĺňať požiadavky tejto kategórie pre všetky hmotnostné skupiny, pre ktoré bol homologizovaný.

6.2.11. Zadržiavacie zariadenie pre deti s navíjačmi

Ak je zariadenie pre deti vybavené navíjačom, musí navíjač spĺňať požiadavky bodu 7.2.3.

6.2.12. Pri prídavnom vankúši sa musí preskúšať ľahkosť, s ktorou popruhy a pero pásu pre dospelých prechádzajú úchytnými bodmi. Týka sa to najmä prídavných vankúšov, ktoré sú skonštruované pre predné sedadlá, a ktorých dosadacie časti môžu byť dlhé a polotuhé. Upevnená pracka nesmie prejsť upevňovacími bodmi prídavných sedadiel alebo umožniť polohu pásu úplne odlišnú od polohy na skúšobnom vozíku.

6.2.13. Ak sa detský zadržiavací systém navrhne pre viac ako jedno dieťa, každý z týchto systémov musí byť plne nezávislý pokiaľ ide o prenos a nastavenie.

6.2.14. Detský zadržiavací systém obsahujúci horľavé prvky musí byť skonštruovaný takým spôsobom, aby podmienky použitia (tlak, teplota, vlhkosť) nemali žiadny vplyv na jeho schopnosť spĺňať požiadavky tohto predpisu.

7. ZVLÁŠTNE ŠPECIFIKÁCIE

7.1. Ustanovenia platné pre zmontované zadržiavacie zariadenie

7.1.1. Odolnosť voči korózii

7.1.1.1. Úplné zadržiavacie zariadenie pre deti alebo jeho časti vystavené korózii sa podrobia koróznej skúške špecifikovanej v bode 8.1.1 uvedenom nižšie.

7.1.1.2. Po koróznej skúške predpísanej v bodoch 8.1.1.1 a 8.1.1.2 nesmú byť voľným okom kvalifikovaného pozorovateľa viditeľné žiadne známky poškodenia ani početnejšej korózie, ktoré by mohli oslabiť správnu funkciu zadržiavacieho zariadenia pre deti.

7.1.2. Pohlcovanie energie

7.1.2.1. Pre všetky zariadenia s operadlom (vrátane materiálu) musí vnútorný povrch (definovaný v prílohe 18 tohto predpisu) pozostávať z materiálov s maximálnym zrýchlením menším ako 60 g meraným podľa prílohy 17 tohto predpisu. Táto požiadavka platí tiež pre oblasti ochrany proti nárazom, ktoré sa nachádzajú v dráhe nárazu hlavy.

7.1.3. Prevrátenie

7.1.3.1. Zadržiavacie zariadenie pre deti sa skúša podľa predpisu v bode 8.1.2. Figurína nesmie zo zariadenia vypadnúť a ak je skúšobné sedadlo v prevrátenej polohe, hlava figuríny sa nesmie posunúť o viac ako 300 mm v zvislom smere od svojej pôvodnej polohy vzhľadom k skúšobnému sedadlu.

7.1.4. Dynamická skúška

7.1.4.1. Všeobecne

Zadržiavacie zariadenie pre deti sa podrobí dynamickej skúške podľa ustanovenia bodu 8.1.3.

7.1.4.1.1. Zadržiavacie zariadenia pre deti „univerzálnej“, „obmedzenej“ a „polouniverzálnej“ kategórie sa skúšajú na skúšobnom vozíku pomocou skúšobného sedadla predpísaného v prílohe 6, ako aj v súlade s ustanovením bodu 8.1.3.1.

Zadržiavacie zariadenia pre deti kategórie „špecifické vozidlá“ sa skúšajú s každým typom vozidla, pre ktoré sú určené. Technická služba zodpovedná za vykonanie skúšok môže znížiť počet typov skúšobných vozidiel, ak sa tieto podstatne nelíšia v znakoch uvedených v bode 7.1.4.1.2.3. Detský zadržiavací systém sa môže skúšať jedným z týchto spôsobov:

7.1.4.1.2.1. na kompletnom vozidle ako je predpísané v bode 8.1.2.2,

7.1.4.1.2.2. v kostre karosérie vozidla na skúšobnom vozíku, ako predpisuje bod 8.1.3.2, alebo

7.1.4.1.2.3. na dostatočnom počte častí karosérie vozidla reprezentujúcich štruktúru vozidla a povrch nárazu. Ak je detský zadržiavací systém určený na použitie na zadných sedadlách, musí sa skúšať zadná strana predného sedadla, zadné sedadlo, podlaha, stĺpiky strechy B a C. Ak je detský zadržiavací systém určený na použitie na predných sedadlách, musí sa skúšať palubná doska, stĺpik A, predné okno, všetky páky alebo tlačidlá montované na podlahe alebo konzole, predné sedadlo, podlaha a strecha. Okrem toho, ak je detský zadržiavací systém určený na použitie v kombinácii s bezpečnostným pásom pre dospelých, musí sa skúšať vhodný bezpečnostný pás (pásy). Technická služba zodpovedná za vykonanie skúšok môže povoliť vylúčenie niektorých častí zo skúšok, ktoré považuje za nadbytočné. Skúša sa podľa postupu uvedeného v bode 8.1.3.2.

7.1.4.1.3. Dynamická skúška sa vykonáva so zadržiavacími zariadeniami pre deti, ktoré predtým ešte neboli vystavené zaťaženiu.

7.1.4.1.4. Počas dynamickej skúšky sa žiadna časť zadržiavacieho zariadenia pre deti, ktorá napomáha udržať dieťa v správnej polohe, nesmie roztrhnúť a žiadne pracky ani blokovací systém alebo prestavovací systém sa nesmú uvoľniť.

7.1.4.1.5. V prípade „neintegrálneho“ typu sa musí použitý bezpečnostný pás pre sedačku zhodovať so štandardným pásom, vrátane pripevňovacieho kovania, ako sa popisuje v prílohe č. 13 tohto predpisu. Táto skutočnosť sa nevzťahuje na „špecifické vozidlá“, pri ktorých sa použije bezpečnostný pás používaný vo vozidle.

7.1.4.1.6. Ak sa detský zadržiavací systém pre „špecifické vozidlo“ namontuje v priestore za najzadnejšou prednou polohou sedadla pre dospelých (napríklad v batožinovom priestore), musí sa vykonať jedna skúška s najväčšou figurínou/figurínami na celom vozidle podľa bodu 8.1.3.3. Ak to požaduje výrobca, môžu sa vykonať ostatné skúšky, vrátane skúšok na zhodu výroby podľa bodu 8.1.3.2.

7.1.4.1.7. V prípade „detského zadržiavacieho systému pre špeciálne potreby“ sa musí každá dynamická skúška predpísaná v tomto predpise vykonať pre každú hmotnostnú skupinu dvakrát: raz pomocou primárnych zadržiavacích prostriedkov a druhýkrát so všetkými zadržiavacími zariadeniami. Počas týchto skúšok sa musí špeciálna pozornosť venovať požiadavkám bodov 6.2.3 a 6.2.4.

7.1.4.1.8. Počas dynamických skúšok sa nesmie štandardný bezpečnostný pás použitý na uchytenie detského zadržiavacieho systému uvoľniť zo žiadnej vodiacej lišty alebo blokovacieho zariadenia použitého na vykonanie skúšok.

7.1.4.2. Zrýchlenie hrudníka (2)

7.1.4.2.1. Výsledná hodnota zrýchlenia hrudníka nesmie prekročiť hodnotu 55 g s výnimkou periód, ktorých celková doba nepresahuje hodnotu 3 ms.

7.1.4.2.2. Vertikálna zložka zrýchlenia od brucha smerom k hlave nesmie prekročiť hodnotu 30 g s výnimkou periód, ktorých celková doba nepresahuje hodnotu 3 ms.

7.1.4.3. Prienik do brucha (3)

7.1.4.3.1. Pri overovaní uvedenom v prílohe 8 – doplnok 1, bod 5.3, nesmú byť viditeľné žiadne známky preniknutia do modelovacej hliny brucha spôsobené ktoroukoľvek častou zadržiavacieho zariadenia

7.1.4.4. Posunutie figuríny

Zadržiavacie zariadenie pre deti „univerzálnej“, „obmedzenej“ a „polouniverzálnej“ kategórie:

7.1.4.4.1.1. Zadržiavacie zariadenie smerujúce dopredu: hlava figuríny nesmie prejsť za roviny BA a DA vyznačené na obrázku 1.

Zadržiavacie zariadenie smerujúce dozadu:

7.1.4.4.1.2.1. Zariadenia podopierané prístrojovou doskou: hlava figuríny nesmie prejsť za roviny AD a DCr vyznačené na obrázku 2.

7.1.4.4.1.2.2. Zariadenia skupiny 0 nepodopierané prístrojovou doskou a prepravné tašky na dieťa: hlava figuríny nesmie prejsť za roviny AB, AD a DE vyznačené na obrázku 3.

7.1.4.4.1.2.3. Zariadenia iné ako zariadenia skupiny 0 nepodopierané prístrojovou doskou:

Hlava figuríny nesmie prejsť za roviny FD, FG a DE vyznačené na obrázku 4.

V prípade kontaktu takéhoto detského zadržiavacieho zariadenia s tyčou s priemerom 100 mm, pričom sa splnia všetky ostatné skúšobné kritériá, sa musí vykonať ďalšia dynamická skúška (čelný náraz) pri použití najťažšej figuríny určenej na takýto zadržiavací systém, pričom sa nepoužije tyč s priemerom 100 mm. Požiadavkou na túto skúšku je splnenie všetkých ostatných kritérií, s výnimkou posunutia dopredu.

7.1.4.4.2. Zadržiavacie zariadenia pre deti v kategórii „špecifické vozidlá“: ak sa vykonáva skúšanie v kompletnom vozidle alebo v kostre karosérie vozidla, hlava nesmie prísť do kontaktu so žiadnou časťou vozidla. Ak aj napriek tomu ku kontaktu dôjde, rýchlosť nárazu hlavy musí byť menšia ako 24 km/h, pričom časť, na ktorú sa narazí, musí spĺňať požiadavky skúšky pohlcovania energie stanovené v prílohe 4 predpisu 21. Pri skúške s celým vozidlom musí byť po skúške možné odstrániť figurínu zo systému bez použitia nástrojov.

Odolnosť voči teplote

7.1.5.1. Sady praciek, navíjač, nastavovacie a uzatváracie zariadenia, ktoré môžu byť vystavené účinkom teplôt, sa podrobia teplotnej skúške popísanej v ďalej uvedenom bode 8.2.8.

7.1.5.2. Po teplotnej skúške predpísanej v bode 8.2.8.1 nesmie byť vidno žiadne znaky opotrebenia viditeľné voľným okom kvalifikovaného pozorovateľa, ktoré by mohli oslabiť správnu funkciu zadržiavacieho zariadenia pre deti.

7.2. Ustanovenia platné pre jednotlivé súčasti zadržiavacieho zariadenia

7.2.1. Pracka

7.2.1.1. Pracka musí byť konštruovaná takým spôsobom, aby bola vylúčená akákoľvek možnosť nesprávnej manipulácie, čo okrem iného znamená, že nesmie byť možné ponechať pracku v polozapnutej polohe, nesmie byť možné neúmyselne vymeniť súčasti pracky v čase, keď je pracka uzatvorená, pracka sa musí uzatvárať len ak sú všetky časti zasunuté. V miestach, kde je pracka v dotyku s dieťaťom, nesmie jej šírka byť menšia ako najmenšia šírka popruhu stanovená v ďalej uvedenom bode 7.2.4.1.1. Tento bod neplatí pre súpravy pásov, ktoré už boli homologizované podľa predpisu EHK č. 16 alebo ekvivalentného platného predpisu. V prípade „zariadení pre špeciálne potreby“ musí spĺňať požiadavky bodov 7.2.1.1 až 7.2.1.9 (vrátane) iba pracka na základnom primárnych zadržiavacích systémoch.

7.2.1.2. Ak nie je pracka vystavená žiadnemu napätiu, musí zostať uzatvorená v každej polohe. S prackou musí byť ľahká manipulácia a ovládanie. Pracku musí byť možné otvoriť tlačidlom alebo podobným zariadením. Povrch, na ktorý sa aplikuje tlak, musí mať v skutočne uvoľnenej polohe: v prípade krytých zariadení plochu väčšiu ako 4,5 cm2 so šírkou väčšou ako 15 mm, v prípade nechránených zariadení plochu minimálne 2,5 cm2 so šírkou väčšou ako 10 mm. Šírka predstavuje menší z dvoch rozmerov vytvárajúcich uvedenú plochu a meria sa pravouhlo k smeru pohybu uvoľňovacieho tlačidla.

7.2.1.3. Plocha odisťovacieho zariadenia pracky musí mať červenú farbu. Túto farbu nesmie mať žiadna iná časť pracky.

Zo zadržiavacieho zariadenia sa musí dať dieťa uvoľniť jednoduchou manipuláciou s jedinou prackou. Pre skupiny 0 a 0+ je prípustné vybrať dieťa spolu so zariadeniami, akými sú detský nosič/kôš na prenášanie dieťaťa/zadržiavacie zariadenia tašky na dieťa, ak sa detský zadržiavací systém môže uvoľniť manipuláciou maximálne s dvoma prackami.

7.2.1.4.1. Sponové spojenie medzi ramennými popruhmi a postrojovým pásom sa nepovažuje za spojenie, ktoré spĺňa požiadavky na jednoduchú manipuláciu uvedené v bode 7.2.1.4 vyššie.

7.2.1.5. Pre skupiny II a III sa pracka musí umiestniť tak, aby na ňu dieťa cestujúce vo vozidle mohlo dosiahnuť. Okrem toho musí byť pracka pre všetky hmotnostné skupiny umiestnená tak, aby jej účel a spôsob rozopínania boli záchranárovi v prípade núdze ihneď zrejmé.

7.2.1.6. Rozopnutie pracky musí umožniť vybratie dieťaťa nezávisle na tom, či ide o „sedačka“, „opierku sedačky“ alebo „ochranný nárazový štít“, ak je namontovaná. Ak zariadenie obsahuje aj „rozkrokový popruh“, musí sa aj tento popruh dať uvoľniť rozopnutím rovnakej pracky.

7.2.1.7. Pracka musí zniesť požiadavky na realizáciu teplotnej skúšky v bode 8.2.8.1.1 a požiadavky opakovanej manipulácie s ňou a pred dynamickou skúškou predpísanou v bode 8.1.3 sa musí podrobiť skúške pozostávajúcej z 5 000 ± 5cyklov rozopínania a zapínania pri normálnych podmienkach používania.

Pracka sa podrobí týmto skúškam rozopínania:

7.2.1.8.1. Skúška pri zaťažení

7.2.1.8.1.1. Na túto skúšku sa použije zadržiavacie zariadenie pre deti, ktoré už bolo podrobené dynamickej skúške predpísanej v bode 8.1.3.

7.2.1.8.1.2. Sila potrebná na rozopnutie pracky počas skúšky predpísanej v ďalej uvedenom bode 8.2.1.1 nesmie byť väčšia ako 80 N.

7.2.1.8.2. Skúška bez zaťaženia

7.2.1.8.2.1. Na túto skúšku sa použije pracka, ktorá predtým nebola vystavená zaťaženiu. Sila potrebná na rozopnutie pracky v čase, keď pracka nie je zaťažená, musí byť pri skúške predpísanej v bode 8.2.1.2 v rozsahu od 40 – 80 N.

7.2.1.9. Sila

7.2.1.9.1. Počas skúšky podľa bodu 8.2.1.3.2 sa žiadna strana pracky, nastavovacieho pásu alebo nastavovacieho zariadenia nesmie zlomiť alebo oddeliť.

7.2.1.9.2. Pripútavacia pracka pre hmotnostné skupiny 0 a 0+ musí zniesť zaťaženie 4 000 N.

7.2.1.9.3. Pripútavacia pracka pre hmotnostnú skupinu I a vyššie musí zniesť zaťaženie 10 000 N.

7.2.1.9.4. Kompetentný úrad nemusí vyžadovať skúšku pevnosti pracky, ak je táto informácia už dostupná a táto skúška sa zdá nadbytočná.

7.2.2. Nastavovacie zariadenie

7.2.2.1. Nastavovací rozsah musí byť dostatočný, aby dovoľoval správne nastavenie zadržiavacieho zariadenia pre deti v celom rozsahu hmotnostnej skupiny, pre ktorú je zariadenie určené a dovoľoval vyhovujúcu montáž vo všetkých špecifikovaných modeloch vozidiel.

7.2.2.2. Všetky nastavovacie zariadenia musia byť „rýchlo nastavovacieho“ typu. Iba v prípadoch, kedy sa nastavovacie zariadenia používajú len na počiatočnú montáž zadržiavacieho zariadenia vo vozidle, môžu byť aj iného typu ako je „rýchlo nastavovací“ typ.

7.2.2.3. Zariadenia „rýchlo nastavovacieho“ typu musia byť ľahko dosiahnuteľné, ak je zadržiavacie zariadenie pre deti správne namontované a dieťa alebo figurína je vo svojej polohe.

7.2.2.4. Zariadenie „rýchlo nastavovacieho“ typu sa musí dať ľahko nastaviť podľa telesných pomerov dieťaťa. Zvlášť pri skúške vykonávanej podľa ustanovenia bodu 8.2.2.1 nesmie byť sila potrebná na ovládanie ručne nastavovaného zariadenia väčšia ako 50 N.

Na vykonanie teplotnej skúšky popísanej v bode 8.2.8.1 a v bode 8.2.3 sa použijú dve vzorky zariadenia na nastavovanie zadržiavacieho zariadenia pre deti.

7.2.2.5.1. Sklz popruhu nesmie byť u jedného nastavovacieho zariadenia väčší ako 25 mm a u všetkých nastavovacích zariadení celkom väčší ako 40 mm.

7.2.2.6. Zariadenie sa nesmie pri skúške predpísanej v bode 8.2.2.1 roztrhnúť ani oddeliť.

7.2.2.7. Nastavovacie zariadenie namontované priamo na detský zadržiavací systém musí byť schopné zniesť opakovanú prevádzku a pred dynamickou skúškou predpísanou v bode 8.1.3 musí podstúpiť skúšku zahŕňajúcu 5 000 ± 5 cyklov špecifikovaných v bode 8.2.7.

7.2.3. Navíjacie zariadenie

7.2.3.1. Navíjacie zariadenie s automatickým blokovaním

7.2.3.1.1. Popruh bezpečnostného pásu vybaveného navíjacím zariadením s automatickým blokovaním sa nesmie medzi blokovacími polohami navíjacieho zariadenia odvinúť o viac ako 30 mm. Po pohybe užívateľa pásu dozadu, bezpečnostný pás musí zostať vo svojej počiatočnej polohe alebo sa samočinne vrátiť do tejto polohy po nasledujúcom pohybe užívateľa dopredu.

7.2.3.1.2. Ak je navíjacie zariadenie súčasťou brušného pásu, navíjacia sila popruhov nesmie byť menšia ako 7 N, meraná na voľnej dĺžke medzi figurínou a navíjacím zariadením, ako to predpisuje bod 8.2.4.1 Ak je navíjacie zariadenie súčasťou zadržiavacieho zariadenia hrudníka, navíjacia sila popruhu pri meraní obdobným spôsobom nesmie byť menšia ako 2 N ani väčšia ako 7 N. Ak popruh prechádza cez vodiace zariadenie alebo kladku, musí sa sila navíjania merať na voľnej dĺžke medzi figurínou a vodiacim zariadením alebo kladkou. Ak súprava obsahuje manuálne alebo automaticky ovládané zariadenie, ktoré zabraňuje úplnému odvinutiu popruhu, takéto zariadenie nesmie byť počas vykonávania týchto meraní v činnosti.

7.2.3.1.3. Popruh sa musí z navíjacieho zariadenia rozvíjať opakovane a musí mu byť umožnené naviť sa naspäť až do dosiahnutia hodnoty 5 000 cyklov, pri podmienkach uvedených v bode 8.2.4.2. Navíjacie zariadenie sa následne podrobí požiadavkám na realizáciu teplotnej skúšky popísaným v bode 8.2.8.1, koróznej skúške popísanej v bode 8.1.1, ako aj skúške odolnosti voči prachu popísanej v bode 8.2.4.5. Potom musí úspešne absolvovať ďalších 5 000 cyklov rozvinutia a navinutia. Po zrealizovaní vyššie uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám vyššie uvedených bodov 7.2.3.1.1 a 7.2.3.1.2.

7.2.3.2. Navíjacie zariadenie s núdzovým blokovaním

Navíjacie zariadenie s núdzovým blokovaním musí pri skúške podľa ustanovenia bodu 8.2.4.3 splniť tieto podmienky:

7.2.3.2.1.1. Musí sa zablokovať, ak brzdenie vozidla dosiahne hodnotu 0,45 g.

7.2.3.2.1.2. Nesmie sa zablokovať, ak zrýchlenia popruhu budú menšie ako 0,8 g, pričom táto hodnota sa meria v smere rozvinovania popruhu.

7.2.3.2.1.3. Nesmie sa zablokovať, ak je jeho snímač odklonený v ktoromkoľvek smere v uhle najviac 12°od montážnej polohy, ktorá je stanovená výrobcom.

7.2.3.2.1.4. Musí sa zablokovať, ak je jeho snímač odklonený v ktoromkoľvek smere v uhle väčšom ako 27°od montážnej polohy, ktorá je stanovená výrobcom.

7.2.3.2.2. Ak činnosť navíjacieho zariadenia závisí od vonkajšieho signálu alebo zdroja energie, jeho konštrukcia musí zabezpečiť, aby sa navíjacie zariadenie pri zlyhaní alebo prerušení takéhoto signálu alebo zdroja energie samočinne zablokovalo.

7.2.3.2.3. Navíjacie zariadenie s núdzovým blokovaním s viacnásobnou citlivosťou musí spĺňať vyššie uvedené požiadavky. Okrem toho, ak je jedným z činiteľov citlivosť rozvinovania popruhu, musí dôjsť k zablokovaniu pri hodnote zrýchlenia popruhu 1,5 g meranom v osi rozvinovania popruhu.

7.2.3.2.4. Pri skúškach uvedených v bodoch 7.2.3.2.1.1 a 7.2.3.2.3, nesmie celková dĺžka popruhu, ktorá sa môže odvinúť pred zablokovaním navíjacieho zariadenia presiahnuť hodnotu 50 mm, ak sa vychádza z odvinutej dĺžky stanovenej v bode 8.2.4.3.1. Pri skúške spomínanej v bode 7.2.3.2.1.2 nesmie k blokovaniu dôjsť počas odvinovania popruhu v dĺžke 50 mm, ak sa vychádza z odvinutej dĺžky stanovenej v bode 8.2.4.3.1.

7.2.3.2.5. Ak je navíjacie zariadenie súčasťou brušného pásu, nesmie byť sila navíjania popruhu podľa ustanovenia bodu 8.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjacie zariadenie súčasťou zariadenia na zadržiavanie hrudníka, sila navíjania popruhu pri obdobnom meraní nesmie byť menšia ako 2 N a väčšia ako 7 N. Ak popruh prechádza cez vodiace zariadenie alebo kladku, sila navíjania sa musí merať na voľnej dĺžke medzi figurínou a vodiacim zariadením alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

7.2.3.2.6. Popruh sa opakovane odvíja z navíjacieho zariadenia a nechá sa navinúť sa naspäť až do dosiahnutia hodnoty 40 000 cyklov pri podmienkach uvedených v bode 8.2.4.2. Navíjacie zariadenie sa následne podrobí teplotnej skúške uvedenej v bode 8.2.8.1, koróznej skúške v bode 8.1.1, ako aj skúške odolnosti voči prachu v bode 8.2.4.5. Potom musí úspešne absolvovať ďalších 5 000 cyklov rozvinutia a navinutia (spolu teda 45 000 cyklov). Po zrealizovaní vyššie uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám vyššie uvedených bodov 7.2.3.1.1 a 7.2.3.1.2.

7.2.4. Popruhy

7.2.4.1. Šírka

7.2.4.1.1. Najmenšia šírka popruhov zadržiavacieho zariadenia pre deti musí byť 25 mm pre skupiny 0, 0+ a I a 38 mm pre skupiny II a III. Tieto rozmery sa merajú pri skúške pevnosti popruhov predpísanej v bode 8.2.5.1, a to bez zastavenia stroja a pri zaťažení, ktoré sa rovná 75 % zaťaženia na hranici pevnosti popruhu.

7.2.4.2. Pevnosť po klimatizácii pri teplote a vlhkosti okolia

7.2.4.2.1. Na dvoch vzorkách popruhov klimatizovaných podľa bodu 8.2.5.2.1 musí byť hranica pevnosti popruhu podľa predpisu v bode 8.2.5.1.2.

7.2.4.2.2. Rozdiel medzi hodnotami hranice pevnosti oboch vzoriek nesmie byť väčší ako 10 % z vyššie nameraných hodnôt hranice pevnosti.

7.2.4.3. Pevnosť po zvláštnej klimatizácii.

7.2.4.3.1. Na dvoch popruhoch klimatizovaných podľa popisu v jednom z ustanovení bodov 8.2.5.2. (s výnimkou bodu 8.2.5.2.1) nesmie hranica pevnosti popruhu dosiahnuť hodnotu nižšiu ako 75 % priemernej hodnoty hraníc stanovených pri skúške spomínanej v bode 8.2.5.1.

7.2.4.3.2. Okrem toho, nesmie byť ťahové zaťaženie menšie ako 3,6 kN pre zadržiavacie zariadenia skupín 0, 0+ a I, nie menšie ako 5 kN pre zadržiavacie zariadenia skupín II a nie menšie ako 7,2 kN pre zadržiavacie zariadenia skupiny III.

7.2.4.3.3. Príslušný úrad môže jednu alebo viac týchto skúšok vynechať, ak zloženie použitého materiálu alebo už získané informácie ukážu, že skúška alebo skúšky sú zbytočné.

7.2.4.3.4. Abrazívna skúška klimatizovaných vzoriek typu 1 definovaná v bode 8.2.5.2.6 sa vykoná iba v prípade, že skúška mikropreklzu definovaná v bode 8.2.3 poskytne výsledok vyšší ako je 50 % maximálnej hodnoty stanovenej v bode 7.2.2.5.1.

7.2.4.4. Pás sa nikdy nesmie vytiahnuť celý, a to cez žiadne z nastavovacích zariadení, pracky alebo kotvové body.

7.2.5. Zabezpečovacie zariadenie

7.2.5.1. Zabezpečovacie zariadenie musí byť stále pripevnené k zadržiavaciemu systému pre deti.

7.2.5.2. Zabezpečovacie zariadenie nesmie znížiť životnosť bezpečnostných pásov pre dospelých a musí splniť požiadavky teplotnej skúšky v bode 8.2.8.1.

7.2.5.3. Zabezpečovacie zariadenie nesmie brániť rýchlemu uvoľneniu dieťaťa.

7.2.5.4. Zariadenia triedy A

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.1.

7.2.5.5. Zariadenia triedy B

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.2.

8. POPIS SKÚŠOK (4)

8.1. Skúška so zmontovaným zadržiavacím zariadením

8.1.1. Korózia

8.1.1.1. Kovové súčasti zadržiavacieho zariadenia pre deti sa umiestnia do skúšobnej komory ako predpisuje príloha 4. Ak ide o zadržiavacie zariadenie pre deti so zvinovacím zariadením, popruh sa odvinie v celej dĺžke až na 100 ± 3 mm. Okrem krátkych prestávok potrebných na skontrolovanie a doplnenie soľného roztoku musí korózna skúška prebiehať nepretržite počas 50 ± 0,5 hodín.

8.1.1.2. Po skončení koróznej skúšky sa kovové súčasti zadržiavacieho zariadenia pre deti opatrne omyjú alebo ponoria do čistej tečúcej vody s teplotou maximálne 38 °C, aby sa odstránili prípadné nánosy soli, ktoré sa mohli vytvoriť. Následne sa nechajú schnúť pri izbovej teplote 18 až 25 °C počas 24 ± 1 hodín pred kontrolou podľa bodu 7.1.1.2.

8.1.2. Prevrátenie

8.1.2.1. Figurína musí byť do zadržiavacích systémov umiestnená v súlade s týmto predpisom a v súlade s návodom výrobcu a s normalizovanou vôľou stanovenou v bode 8.1.3.6.

8.1.2.2. Zadržiavacie zariadenie sa pripevní na skúšobné sedadlo alebo na sedadlo vozidla. Celým sedadlom sa otáča okolo horizontálnej osi ležiacej v stredovej pozdĺžnej rovine sedadla o 360°rýchlosťou 2 – 5°/s. Pre účely tejto skúšky sa môžu ku skúšobnému sedadlu popísanému v prílohe 6 pripojiť zariadenia určené pre používanie v špecifických vozidlách.

8.1.2.3. Táto skúška sa vykoná opakovane otáčaním opačným smerom po prípadnom uvedení figuríny do svojej pôvodnej polohy. Pri osi otáčania v horizontálnej rovine a v uhle 90° k osi pri oboch predchádzajúcich skúškach sa postup opakuje v oboch smeroch otáčania.

8.1.2.4. Tieto skúšky sa vykonajú pri použití najmenšej aj najväčšej figuríny príslušnej pre skupinu alebo skupiny, pre ktoré je zadržiavacie zariadenie určené.

8.1.3. Dynamické skúšky

8.1.3.1. Skúšky na vozíku a skúšobnom sedadle

8.1.3.1.1. Zariadenie smerujúce dopredu

8.1.3.1.1.1. Vozík a skúšobné sedadlo, ktoré sa používajú pre dynamický test, musia spĺňať požiadavky prílohy 6. Dynamická nárazová skúška sa musí vykonať v súlade s prílohou 21.

8.1.3.1.1.2. Vozík musí po celú dobu spomaľovania zostať v horizontálnej polohe

8.1.3.1.1.3 Spomaľovanie vozíka sa dosiahne použitím zariadenia predpísaného v prílohe 6 tohto predpisu alebo akéhokoľvek iného zariadenia, ktoré poskytuje rovnocenné výsledky. Toto zariadenie musí byť schopné výkonov stanovených v bode 8.1.3.4 a prílohe 7 tohto predpisu.

Vykonajú sa tieto merania:

8.1.3.1.1.4.1. rýchlosť vozíka tesne pred nárazom,

8.1.3.1.1.4.2. brzdné dráhy,

8.1.3.1.1.4.3. posunutie hlavy figuríny v horizontálnych a vertikálnych rovinách pri skupinách č. I, II a III a posun končatín figuríny. Pre skupiny 0 a 0+ sa nemusia robiť merania posunu končatín,

8.1.3.1.1.4.4. zrýchlenie hrudníka v troch navzájom kolmých smeroch, s výnimkou figuríny novorodenca,

8.1.3.1.1.4.5. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1), s výnimkou figuríny novorodenca.

8.1.3.1.1.5. Po náraze sa zadržiavacie zariadenie podrobí vizuálnej kontrole bez rozopnutia pracky. Kontrola sa uskutoční kvôli určeniu, či došlo k nejakému poškodeniu alebo lomu.

8.1.3.1.2. Zariadenie smerujúce dozadu

8.1.3.1.2.1. Počas skúšky v súlade s požiadavkami na vykonanie skúšky nárazu zozadu sa skúšobné sedadlo pootočí o 180°.

8.1.3.1.2.2. Ak sa skúša dozadu smerujúce zadržiavacie zariadenie pre deti určené na mieste na sedenie vpredu, nahradí sa prístrojová doska vozidla tuhou tyčou pripevnenou k vozíku tak, aby k pohlcovaniu celej energie dochádzalo v zadržiavacom zariadení pre deti.

8.1.3.1.2.3. Podmienky spomalenia musia vyhovovať požiadavkám bodu 8.1.3.4.

8.1.3.1.2.4. Vykonané merania musia byť podobné meraniam popísaným v bodoch 8.1.3.1.1.4 až 8.1.3.1.1.4.5.

8.1.3.1.2.5. Po náraze sa zadržiavacie zariadenie podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.2. Skúšky na vozíku a kostre karosérie vozidla

8.1.3.2.1. Zariadenie smerujúce dopredu

8.1.3.2.1.1 Spôsob použitý na zabezpečenie vozidla počas skúšky nesmie byť taký, aby došlo k spevneniu kotvových úchytiek sedadiel vozidla, bezpečnostných pásov pre dospelé osoby a prípadných prídavných kotvových úchytiek, ktoré sa používajú na upevnenie zadržiavacieho zariadenia pre deti, alebo aby sa zmenšila normálna deformácia nosnej konštrukcie. Žiadna časť vozidla, ktorá by mohla obmedzením pohybu figuríny znížiť zaťaženie pôsobiace zadržiavacie zariadenie pre deti, sa počas skúšky nesmie na vozidle nachádzať. Vylúčené časti nosnej konštrukcie sa môžu nahradiť súčasťami rovnocennej pevnosti za predpokladu, že nebránia pohybu figuríny.

8.1.3.2.1.2. Zabezpečovacie zariadenie sa považuje za uspokojivé, ak nevyvolá žiadny účinok na oblasť rozprestierajúcu sa po celej šírke nosnej konštrukcie a ak je vozidlo alebo nosná konštrukcia vpredu zablokovaná alebo znehybnená vo vzdialenosti minimálne 500 mm meranej od kotvových úchytov zadržiavacieho systému. Vzadu musí byť nosná konštrukcia zabezpečená v dostatočnej vzdialenosti za ukotvením tak, aby boli splnené požiadavky bodu 8.1.3.2.1.1.

8.1.3.2.1.3. Sedadlo vozidla a zadržiavacie zariadenie pre deti sa nastavia a umiestnia do polohy, ktorú vyberie technická skúšobňa vykonávajúca homologizačné skúšky. Upevnia a umiestnia sa tak, aby sa vytvorili čo najmenej priaznivé podmienky, pokiaľ ide o pevnosť, zlučiteľné s umiestnením figuríny vo vozidle. Poloha operadla sedadla vozidla a poloha zadržiavacieho zariadenia pre deti sa uvedie v správe o skúškach. Operadlo sedadla vozidla, ak je jeho sklon nastaviteľný, sa zaistí v polohe stanovenej výrobcom alebo, ak nie je stanovená, v skutočnom uhle operadla čo najbližšom k 25°.

8.1.3.2.1.4. Ak pokyny pre montáž a používanie nestanovia inak, predné sedadlo sa umiestni do polohy čo najviac vpredu, ktorá sa bežne používa pre zadržiavacie zariadenia pre deti, určené pre používanie na mieste na sedenie vpredu, a do polohy čo najviac vzadu, ktorá sa bežne používa pre zadržiavacie zariadenia pre deti, určené pre používanie na mieste na sedenie vzadu.

8.1.3.2.1.5. Podmienky spomalenia musia vyhovovať požiadavkám podľa bodu 8.1.3.4. Na skúšku sa použije sedadlo zo skutočného vozidla.

Vykonajú sa tieto merania:

8.1.3.2.1.6.1. rýchlosť vozíka tesne pred nárazom,

8.1.3.2.1.6.2. brzdná dráha,

8.1.3.2.1.6.3. akýkoľvek dotyk hlavy figuríny s vnútrajškom kostry karosérie vozidla,

8.1.3.2.1.6.4 spomalenie hrudníka v troch navzájom kolmých smeroch, s výnimkou figuríny novorodenca,

8.1.3.2.1.6.5 akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1), s výnimkou figuríny novorodenca.

8.1.3.2.1.7 Po náraze sa zadržiavacie zariadenie pre deti podrobí vizuálnej kontrole bez uvoľnenia pracky, aby sa zistilo, či došlo k nejakému zlyhaniu alebo poškodeniu.

8.1.3.2.2. Zariadenie smerujúce dozadu

8.1.3.2.2.1 K skúške nárazom zozadu sa kostra karosérie vozidla na skúšobnom vozíku pootočí o 180°.

8.1.3.2.2.2 Požiadavky sú rovnaké ako pre náraz spredu.

8.1.3.3. Skúška s kompletným vozidlom

8.1.3.3.1 Spomaľovacie podmienky musia vyhovovať požiadavkám bodu 8.1.3.4.

8.1.3.3.2. Pre skúšky nárazom spredu sa použije postup stanovený v prílohe 9 tohto predpisu.

8.1.3.3.3 Pre skúšky nárazom zozadu sa použije postup stanovený v prílohe 10 tohto predpisu.

Vykonajú sa tieto merania:

8.1.3.3.4.1. rýchlosť vozidla narážajúceho telesa bezprostredne pred nárazom,

8.1.3.3.4.2 akýkoľvek dotyk hlavy figuríny (v prípade skupiny 0 neuvažujeme končatiny) s interiérom vozidla,

8.1.3.3.4.3 zrýchlenie hrudníka v troch navzájom kolmých smeroch, s výnimkou figuríny novorodenca,

8.1.3.3.4.4 akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1), s výnimkou figuríny novorodenca.

8.1.3.3.5 Predné sedadlá, ak je sklon ich operadiel nastaviteľný, sa zabezpečia v polohe stanovenej výrobcom, alebo, ak nie je stanovený, v skutočnom uhle operadla sedadla čo najbližšom k 25°.

8.1.3.3.6. Po náraze sa zadržiavacie zariadenie podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.4 Podmienky pre dynamickú skúšku sú zhrnuté v nasledujúcej tabuľke

ČELNÝ NÁRAZ NÁRAZ ZO ZADU Test Zadržiavací systém Rýchlosť (km/h) Skúšobný impulz Brzdná dráha pri skúške (mm) Rýchlosť (km/h) Skúšobný impulz Brzdná dráha pri skúške (mm) Vozík so skúšobným sedadlom Univerzálne, polouniverzálne alebo obmedzené predné a zadné sedadlá smerujúce dopredu (5) 50+0 –2 1 650±50 — — — Univerzálne, polouniverzálne alebo obmedzené predné a zadné sedadlá smerujúce dozadu (6). 50+0 –2 1 650±50 30+2 –0 2 275±25 Karoséria na vozíku Smerujúce dopredu (5) 50+0 –2 1 alebo 3 650±50 — — — Smerujúce dozadu (6) 50+2 –2 1 alebo 3 650±50 30+2 –0 2 alebo 4 275±25 Bariérová skúška celého vozidla Smerujúce dopredu 50+0 –2 3 Nie je stanovená — — — Smerujúce dozadu 50+0 –2 3 Nie je stanovená 30+2 –0 4 Nie je stanovená Poznámka: Všetky zadržiavacie zariadenia pre skupiny 0 a 0+ sa skúšajú podľa podmienok pre „zariadenie smerujúce dozadu“, a to pri čelnom náraze a náraze zozadu. Legenda: Skúšobný impulz č. 1ako predpisuje príloha 7 –náraz spredu. Skúšobný impulz č. 2ako predpisuje príloha 7 –náraz zozadu. Skúšobný impulz č. 3spomaľovací impulz vozidla vystaveného nárazu spredu. Skúšobný impulz č. 4spomaľovací impulz vozidla vystaveného nárazu zozadu.

Zadržiavacie zariadenie pre deti s používaním prídavných kotvových úchytov

8.1.3.5.1. V prípade zadržiavacích zariadení pre deti určených k používaniu ako stanovuje bod 2.1.2.3 a zahŕňajúce použitie prídavných kotvových úchytiek, sa požiadavka na skúšku nárazom spredu podľa bodu 8.1.3.4 vykoná takto:

8.1.3.5.2. pri zariadeniach s krátkymi hornými pripojovacími popruhmi určenými napríklad na pripevnenie k zadnej odkladacej poličke musí konfigurácia horného uchytenia na skúšobnom vozíku zodpovedať predpisu v prílohe 6 doplnku 3,

8.1.3.5.3. pri zariadeniach s dlhými hornými pripojovacími popruhmi určenými napríklad na použitie v prípadoch, kedy vo vozidle nie je pevná odkladacia polička a kedy horné pripojovacie popruhy sú pripevnené k podlahe vozidla, uchytenie na skúšobnom vozíku musí zodpovedať predpisu podľa prílohy 6, doplnku 3,

8.1.3.5.4. pri zariadeniach určených na používanie oboch konfiguráciách sa vykonajú skúšky predpísané v bodoch 8.1.3.5.2 a 8.1.3.5.3, s výnimkou, že v prípade skúšky vykonávanej podľa ustanovenia bodu 8.1.3.5.3 sa použije iba ťažšia figurína,

8.1.3.5.5. pri zariadeniach smerujúcich dozadu musí konfigurácia dolného uchytenia na skúšobnom vozíku zodpovedať predpisu v prílohe 6, doplnku 3.

8.1.3.6. Skúšobná figurína

8.1.3.6.1. Zadržiavacie zariadenia pre deti a figuríny musia byť namontované tak, aby boli splnené požiadavky bodu 8.1.3.6.3.

8.1.3.6.2. Zadržiavacie zariadenia pre deti sa skúša pri použití figurín predpísaných v prílohe 8 tohto predpisu.

Usadenie figuríny

8.1.3.6.3.1. Figurína sa usadí takým spôsobom, aby medzi zadnou časťou figuríny a zadržiavacím zariadením bola medzera. V prípade tašiek na prenos dieťaťa sa figurína usadí v priamej vodorovnej polohe čo najbližšie k stredovej čiare tašky na prenos dieťaťa.

8.1.3.6.3.2. Umiestnite detskú sedačku na testovacie sedadlo.

Umiestnite figurínu do detskej sedačky.

Medzi figurínu a operadlo sedačky umiestnite sklápaciu dosku alebo podobné flexibilné zariadenie s hrúbkou 2,5 cm a šírkou 6 cm, pričom jeho dĺžka je taká istá ako výška pleca (v sede, príloha 8) znížená o stredovú výšku bedier (v sede, v prílohe 8 - ide o výšku kolena plus polovica výšky stehna, v sede) a ktorá zodpovedá veľkosti skúšobnej figuríny. Doska by sa mala čo najviac približovať zakriveniu časti sedačky a jej dolný okraj by mal byť vo výške bedrového kĺbu figuríny.

Nastavte bezpečnostný pás podľa pokynov výrobcu, ale na napätie o 250 ± 25 N väčšie ako je nastavovacia sila, pričom uhol vychýlenia popruhu v nastavovacom zariadení musí byť 45 ± 5° alebo prípadne uhol predpísaný výrobcom.

Dokončite montáž detskej sedačky v skúšobnom sedadle podľa prílohy 21 k tomuto predpisu.

Odstráňte pružné zariadenie.

Toto sa týka iba postrojových zadržiavacích systémov a zariadení, v ktorých je dieťa zadržiavané trojbodovým bezpečnostným pásom pre dospelých, a v ktorých sa využíva zabezpečovacie zariadenie. Netýka sa to detských zadržiavacích popruhov upevnených priamo k navíjaciemu zariadeniu.

8.1.3.6.3.3. Pozdĺžna rovina, ktorá prechádza strednicou skúšobnej figuríny musí byť nastavená do stredu medzi obidva spodné úchytky pásov, je však potrebné vziať do úvahy bod 8.1.3.2.1.3. V prípade prídavného vankúša, ktorý sa má skúšať s figurínou reprezentujúcou desaťročné dieťa, musí byť pozdĺžna rovina prechádzajúca osou figuríny umiestnená v polohe 75 ± 5 mm vľavo alebo vpravo k bodu ležiacemu uprostred medzi dvoma spodnými kotvovými miestami pásu.

8.1.3.6.3.4. V prípade zariadení vyžadujúcich použitie štandardného pásu môže byť ramenný popruh na figuríne pred dynamickou skúškou uchytený pomocou ľahkej krycej samolepiacej pásky s dostatočnou šírkou a dĺžkou. V prípade zadržiavacieho zariadenia pre deti smerujúceho dozadu sa môže hlava pridržať k opierke zadržiavacieho systému pomocou ľahkej krycej pásky s dostatočnou šírkou a dĺžkou. V prípade zadržiavacích zariadení smerujúcich dozadu sa počas ťahu zrýchlenia dovoľuje používať ľahkú kryciu pásku na upevnenie hlavy figuríny k 100 mm tyči alebo k zadnej časti zadržiavacieho zariadenia.

8.1.3.7. Používané kategórie figurín

Zariadenie skupiny 0: pre skúšky sa použije figurína novorodenca a figurína s hmotnosťou 9 kg.

Zariadenie skupiny 0+: pre skúšky sa použije figurína novorodenca a figurína s hmotnosťou 11 kg.

Zariadenie skupiny I: pre skúšky sa použije figurína s hmotnosťou 9 kg a figurína s hmotnosťou 15 kg v tomto poradí,

Zariadenie skupiny II: pre skúšky sa použije figurína s hmotnosťou 15 kg a figurína s hmotnosťou 22 kg v tomto poradí,

Zariadenie skupiny III: pre skúšky sa použije figurína s hmotnosťou 22 kg a figurína s hmotnosťou 32 kg v tomto poradí.

8.1.3.7.6. Ak je zadržiavacie zariadenie pre deti vhodné pre dve alebo viac hmotnostných skupín, vykonajú sa skúšky pri použití najľahšej a najťažšej figuríny, ako sú uvedené vyššie, a to pre všetky dané skupiny. Ak sa však konfigurácia zariadenia niektorej skupiny oproti najbližšej skupine značne líši, napríklad ak sa zmení usporiadanie postroja alebo dĺžky postroja, a ak je to vhodné, môže laboratórium vykonávajúce skúšky pridať skúšku s figurínou so strednou hmotnosťou.

8.1.3.7.7. Ak je detský zadržiavací systém navrhnutý pre dve alebo viac detí, jedna skúška sa vykoná s najťažšou figurínou vo všetkých polohách sedenia. Druhá skúška sa vykoná s najľahšou a najťažšou figurínou špecifikovanou vyššie. Skúšky sa vykonajú pri použití skúšobného sedadla, podľa znázornenia na obrázku 3, doplnku 3 k prílohe 6. Laboratórium vykonávajúce skúšky môže, ak to považuje za vhodné, pridať tretiu skúšku s akoukoľvek kombináciou figurín alebo s prázdnou polohou sedenia.

8.1.4. Zadržiavacie zariadenie prídavného vankúša.

Na sedaciu plochu skúšobnej lavice umiestnite bavlnené plátno. Umiestnite prídavný vankúš na skúšobnú lavicu. Podľa znázornenia na obrázku 1 prílohy 22 umiestnite zábranu spodnej časti trupu na sedacej ploche, upevnite ju a pritom použite trojbodový bezpečnostný pás pre dospelých a aplikujte napätie podľa prílohy 21. Obviažte prídavný vankúš kúskom popruhu širokým 25 mm alebo podobným kúskom a aplikujte zaťaženie 250 ± 5 N podľa obrázku 2 prílohy 22 v smere šípky A v línii s ložnou plochou skúšobnej lavice

8.2. Skúšky jednotlivých súčastí

8.2.1. Pracka

Skúška rozopínania pri zaťažení

8.2.1.1.1. Na túto skúšku sa použije zadržiavacie zariadenie pre deti, ktoré už bolo podrobené dynamickej skúške podľa bodu 8.1.3.

8.2.1.1.2. Zadržiavacie zariadenie pre deti sa vyberie zo skúšobného vozíka alebo vozidla bez rozopnutia pracky. Na pracku sa pôsobí ťahovou silou vo forme priameho ťahu cez pás, ktorý je k nej upevnený tak, aby všetky pásy boli vystavené sile 80/n daN. V tomto ponímaní predstavuje „n“ počet pásov vedených k pracke v čase, keď je v uzatvorenej polohe, pričom ak je pracka upevnená na pravej strane, minimálny počet je 2. Ak je pracka pripevnená k nejakej pevnej časti, pôsobí sa silou zodpovedajúcou uhlu, ktorý pracka vytvára s touto pevnou časťou pri dynamickej skúške.

8.2.1.1.3. Na geometrický stred tlačidla pre rozopnutie pracky sa pôsobí silou pozdĺž stanovenej osi, rovnobežne so smerom počiatočného pohybu tlačidla, rýchlosťou 400 ± 20 mm/min. Geometrický stred sa vzťahuje na tú časť povrchu spony, na ktorú pôsobí uvoľňovací tlak. Pracka musí byť počas pôsobenia rozopínacej sily zaistená proti pevnej opierke.

8.2.1.1.4. Rozopínacou silou sa na pracku pôsobí pri použití dynamometra alebo podobného zariadenia spôsobom a v smere bežného používania. Dotykový koniec musí mať tvar vyleštenej kovovej polgule s polomerom 2,5 ± 0,1 mm.

8.2.1.1.5. Zmeria sa sila potrebná na rozopnutie pracky a zároveň sa zaznamená akékoľvek zlyhanie.

8.2.1.2. Skúška rozopínania pri nulovom zaťažení

8.2.1.2.1. Súprava pracky, ktorá predtým nebola vystavená zaťaženiu, sa namontuje do polohy, ktorá predstavuje podmienky „bez zaťaženia“.

8.2.1.2.2. Metóda merania sily potrebnej na rozopnutie pracky sa musí riadiť postupom v bodoch 8.2.1.1.3 a 8.2.1.1.4.

8.2.1.2.3. Zmeria sa sila potrebná na rozopnutie pracky.

8.2.1.3. Skúška pevnosti.

8.2.1.3.1 Na skúšku pevnosti sa použijú dve vzorky. Pri skúške sa použijú všetky nastavovacie zariadenia, okrem zariadení namontovaných priamo na detskom zadržiavacom systéme.

8.2.1.3.2. V prílohe č. 20 je znázornené typické zariadenie na vykonanie pevnostnej skúšky pracky. Pracka sa umiestni na vrchnú kruhovú dosku (A) vnútri reliéfu. Všetky priľahlé pásy musia mať dĺžku aspoň 250 mm a musia visieť z vrchnej kruhovej dosky náležite svojej polohe na pracke. Konce voľného pásu sa navinú okolo spodnej kruhovej dosky (B), až kým neprejdú von cez vnútorný otvor dosky. Všetky pásy musia byť umiestnené vertikálne medzi bodmi A a B. Okrúhla upínacia doska (C) sa potom pevne upevní oproti spodnej strane dosky (B) tak, aby bol stále možný pohyb pásu medzi nimi. Pásy sa jemne napnú ťažným zariadením a ťahajú sa medzi doskami (B) a (C), kým nie sú pásy zaťažené tak, ako sú navrhnuté. Pracka musí zostať oddelená od dosky (A) alebo od ktorejkoľvek z častí na doske (A) počas tejto operácie a samotnej skúšky. Potom sa dosky (B) a (C) k sebe pevne upevnia a ťažná sila sa zvýši pri priečnej rýchlosti 100 ± 20 mm/min, kým sa nedosiahnu požadované hodnoty.

8.2.2. Nastavovacie zariadenie

8.2.2.1. Ľahkosť nastavovania

8.2.2.1.1. Pri skúšaní ručného nastavovacieho zriadenia sa popruh rovnomerne preťahuje nastavovacím zariadením pri zachovaní normálnych podmienok používania, rýchlosti približne 100 ± 20 mm/min a zmeria maximálna sila na najbližšie N po prvých 25 ± 5 mm pohybu popruhu.

8.2.2.1.2. Skúška sa vykoná v oboch smeroch priechodu popruhu zariadením, pričom sa popruh pred zmeraním podrobí 10 cyklom plného priechodu.

8.2.3. Skúška mikropreklzu (pozri prílohu 5, obrázok 3)

8.2.3.1. Súčasti alebo zariadenia, ktoré sa majú podrobiť skúške mikropreklzu sa minimálne na 24 hodín pred skúškou uložia v atmosfére s teplotou 20 ± 5 °C a s relatívnou vlhkosťou 65 ± 5 %. Skúška sa vykoná pri teplote v rozmedzí od 15 °C do 30 °C.

8.2.3.2. Voľný koniec popruhu sa usporiada do rovnakej konfigurácie, ako keď sa zariadenie používa vo vozidle, pričom nesmie byť pripevnený ku žiadnej inej časti.

8.2.3.3. Nastavovacie zariadenie sa umiestni na vertikálnej časti popruhu, ktorého jeden koniec nesie zaťaženie 50 ± 0,5 N (spôsobom, ktorý zabráni, aby zaťaženie kolísalo a zabráni, aby sa popruh krútil). Voľný koniec popruhu z nastavovacieho zariadenia sa ukotví zvisle hore alebo dole podľa toho, ako sa montuje vo vozidle. Druhý koniec musí prechádzať cez kladku deflektoru, pričom jeho horizontálna os je rovnobežná s rovinou úseku popruhu nesúceho zaťaženie, zatiaľ čo úsek prechádzajúci cez kladku je vodorovný.

8.2.3.4. Skúšobné zariadenie musí byť usporiadané takým spôsobom, aby jeho stred vo svojej najvyššej polohe, do ktorej môže byť zdvihnutú, bol vzdialený 300 ± 5 mm od podporného stola a záťaž 50 N bola od tohto podporného stola vzdialená 100 ± 5 mm.

8.2.3.5. Potom sa vykoná 20 ± 2 predbežných skúšobných cyklov a následne 1 000 ± 5 skúšobných cyklov s frekvenciou 30 ± 10 cyklov za minútu pri celkovej amplitúde 300 ± 20 mm alebo podľa bodu 8.2.5.2.6.2. Zaťažením 50N sa pôsobí iba po čas zodpovedajúci posunu o 100 ± 20 mm pri každej polperióde. Mikropreklz sa musí zmerať z polohy vyskytujúcej sa po ukončení 20 predbežných skúšobných cyklov.

8.2.4. Navíjacie zariadenie/navíjač

8.2.4.1. Navíjacia sila

8.2.4.1.1. Navíjacie sily sa musia merať so súpravou bezpečnostného pásu, ktorá sa nasadí na figurínu ako pri dynamickej skúške predpísanej v bode 8.1.3. Napnutie popruhu sa meria v mieste dotyku (avšak bez dosahu) s figurínou v čase, keď sa popruh navíja približnou rýchlosťou 0,6 m/min.

Odolnosť mechanizmu navíjacieho zariadenia.

8.2.4.2.1. Popruh sa odvinuje a nechá sa navinúť po požadovaný počet cyklov rýchlosťou najviac 30 cyklov za minútu. Pri navíjacích zariadeniach s núdzovým blokovaním sa pri každom piatom cykle silnejšie trhne, aby sa navíjacie zariadenie zablokovalo. Rovnaký počet trhnutí sa vykoná v každej z rôznych piatich polôh odvinutia, a to pri 90, 80, 75, 70 a 65 % celkovej dĺžky popruhu na navíjacom zariadení. Ak však dĺžka popruhu presiahne 900 mm, vyššie uvedené percentá sa počítajú iba z posledných 900 mm popruhu, ktoré je možné z navíjacieho zariadenia odvinúť.

8.2.4.3. Blokovanie navíjacích zariadení s núdzovým blokovaním.

8.2.4.3.1. Blokovanie navíjacieho zariadenia sa skúša jedenkrát, keď bola odvinutá celá dĺžka popruhu, až na 300 ± 3 mm.

8.2.4.3.2. Ak sa navíjacie zariadenie uvádza do činnosti pohybom popruhu, musí sa jeho rozvinovanie konať smerom, v ktorom k nemu bežne dochádza v čase, keď je navíjacie zariadenie montované do vozidla.

8.2.4.3.3. Ak sa navíjacie zariadenie skúša na citlivosť k zrýchľovaniu vozidla, vykonajú sa skúšky pri vyššie uvedenej dĺžke rozvinutia v oboch smeroch pozdĺž dvoch navzájom kolmých osí, ktoré sú horizontálne, ak sú navíjacie zariadenia vo vozidle namontované podľa predpisu výrobcu zadržiavacieho zariadenia pre deti. Ak táto poloha nie je predpísaná, musí úrad vykonávajúci skúšku konzultovať výrobcu zadržiavacieho zariadenia pre deti. Technická skúšobňa vykonávajúca homologizačné skúšky zvolí jeden z týchto smerov tak, aby sa vytvorili čo najmenej priaznivé podmienky pre uvádzanie blokovacieho mechanizmu do činnosti.

8.2.4.3.4. Konštrukcia použitého zariadenia sa vytvorí takým spôsobom, aby zabezpečila, že požadované zrýchlenie sa dosiahne priemerným nárastom zrýchlenia minimálne 25 g/s (7).

8.2.4.3.5. Aby sa mohlo preskúšať splnenie požiadaviek podľa bodov 7.2.3.2.1.3 a 7.2.3.2.1.4, navíjacie zariadenie sa namontuje na horizontálny stôl, ktorý sa nakláňa rýchlosťou neprevyšujúcou 2° za sekundu, kým dôjde k zablokovaniu. Skúška sa zopakuje s nakláňaním v iných smeroch, aby sa zabezpečilo splnenie požiadaviek.

8.2.4.4. Korózna skúška

8.2.4.4.1. Korózna skúška je popísaná v bode 8.1.1 vyššie.

8.2.4.5. Skúška odolnosti voči prachu

8.2.4.5.1. Navíjacie zariadenie sa vloží do skúšobnej komory podľa popisu v prílohe 3 tohto predpisu. Musí sa namontovať s rovnakou orientáciou ako vo vozidle. Skúšobná komora musí obsahovať prach, ktorého zloženie je uvedené v bode 8.2.4.5.2. Z navíjacieho zariadenia sa odvinie popruh na dĺžku 500 mm a ponechá sa takto odvinutý s tým, že sa do jednej až dvoch minút po každom rozvírení prachu podrobí 10 úplným cyklom rozvinovania a navinovania. Prach sa rozviruje na 5 sekúnd každých 20 minút počas 5 hodín, a to pri použití stlačeného vzduchu zbaveného oleja a vlhkosti vháňaného otvorom s priemerom 1,5 ± 0,1 mm pri manometrickom tlaku 5,5 ± 0,5 barov.

8.2.4.5.2. Prach použitý pri skúške popísanej v bode 8.2.4.5.1 sa skladá približne z 1kg suchého kremeňa. Rozdelenie veľkostí častíc je takéto:

(a) tie ktoré prejdú cez otvor 150 μm, priemer drôtu 104 μm: 99 až 100 %,

(b) tie ktoré prejdú cez otvor 105 μm, priemer drôtu 64 μm: 76 až 86 %,

(c) tie ktoré prejdú cez otvor 75 μm, priemer drôtu 52 μm: 60 až 70 %,

8.2.5. Statická skúška popruhov

8.2.5.1. Skúška pevnosti popruhu

8.2.5.1.1. Každá skúška sa musí vykonať s dvomi novými vzorkami popruhu klimatizovanými podľa ustanovenia bodu č. 7.2.4.

8.2.5.1.2. Každý popruh sa musí uchytiť do čeľuste stroja na skúšanie pevnosti v ťahu. Čeľuste musia byť riešené tak, aby nemohlo dôjsť k pretrhnutiu popruhu u nich alebo v jeho blízkosti. Rýchlosť posuvu musí byť približne 100 ± 20 mm/min. Voľná dĺžka skúšobnej vzorky medzi čeľusťami stroja pri začatí skúšky musí byť 200 mm ± 40 mm.

8.2.5.1.3. Ťah sa zväčšuje až kým sa popruh pretrhne, pričom sa zaznamená zaťaženie na hranici pevnosti.

8.2.5.1.4. Ak popruh vykĺzne alebo sa pretrhne u niektorej z čeľustí alebo vo vzdialenosti menšej ako 10 mm od niektorej z nich, skúška je neplatná a musí sa vykonať nová skúška s inou vzorkou.

Vzorky vyrezané z popruhov uvedené v bode 3.2.3 sa klimatizujú takto:

8.2.5.2.1. Klimatizácia pri teplote a vlhkosti okolia

8.2.5.2.1.1. Popruh sa na 24 ± 1 hodín nechá v atmosfére s teplotou 23 ± 5° a s relatívnou vlhkosťou 50 ± 10 %. Ak sa skúška nevykoná ihneď po klimatizácii, musí sa vzorka umiestniť do vzduchotesne uzatvorenej nádoby až do začiatku skúšky. Hranica pevnosti sa musí stanoviť do piatich minút po vybratí popruhu z klimatizačnej atmosféry alebo z nádoby.

8.2.5.2.2. Vystavenie účinkom svetla

8.2.5.2.2.1. Použije sa ustanovenie normy ISO105-B02 (1978). Popruh sa vystaví pôsobeniu svetla na čas potrebný na vyblednutie štandardnej modrej č. 7 na odtieň rovnajúci sa číslu 4 šedej stupnice.

8.2.5.2.2.2. Po vystavení sa popruh minimálne na 24 hodín ponechá v atmosfére s teplotou 23 ± 5° a s relatívnou vlhkosťou 50 ± 10 %. Hranica pevnosti sa musí stanoviť do piatich minút po vybratí popruhu z klimatizačného zariadenia.

8.2.5.2.3. Klimatizácia pri nízkej teplote

8.2.5.2.3.1. Popruh sa minimálne na 24 hodín ponechá v atmosfére s teplotou 23 ± 5° a s relatívnou vlhkosťou 50 ± 10 %.

8.2.5.2.3.2. Popruh sa následne počas 90 ± 5 minút ponechá na rovnej ploche v mraziacej komore, v ktorej teplota vzduchu dosahuje hodnotu –30 ± 5 °C. Následne sa popruh zloží a prehyb zaťaží závažím s hmotnosťou 2 ± 0,2 kg, ktoré bolo predtým vychladené na teplotu –30 ± 5 °C. Po 30 ± 5 minútach uloženia zaťaženého popruhu v tej istej mraziacej komore sa závažie zloží a do piatich minút od vybratia popruhu z mraziacej komory sa odmeria hranica pevnosti.

8.2.5.2.4. Klimatizácia pri vysokej teplote

8.2.5.2.4.1. Popruh sa na 180 ± 10 minút ponechá vo vyhrievacej komore, v ktorej má atmosféra teplotu 60 ± 5° a relatívnu vlhkosť 65 ± 5 %.

8.2.5.2.4.2. Hranica pevnosti sa musí stanoviť do piatich minút po vybratí popruhu z vyhrievacej komory.

8.2.5.2.5. Vystavenie účinkom vody.

8.2.5.2.5.1. Popruh sa počas 180 ± 10 minút ponechá úplne ponorený v destilovanej vode s teplotou 20 ± 5 °C s nepatrnou prísadou namáčacieho prostriedku. Môže sa použiť akýkoľvek namáčací prostriedok vhodný pre skúšobné vlákno.

8.2.5.2.5.2. Hranica pevnosti sa musí stanoviť do 10 minút po vybratí popruhu z vody.

8.2.5.2.6. Skúšky odolnosti proti odieraniu.

8.2.5.2.6.1. Súčasti alebo zariadenia, ktoré sa majú podrobiť skúške odolnosti proti abrázii, sa minimálne na 24 hodín pred skúškou ponechajú v atmosfére s teplotou 23 ± 5 °C a s relatívnou vlhkosťou 50 ± 10 %. Teplota okolia počas skúšky musí byť v rozmedzí od 15°do30 °C.

8.2.5.2.6.2. V tejto tabuľke sú uvedené všeobecné podmienky pre jednotlivé skúšky:

Postup Zaťaženie (N) Počet cyklov za minútu Posunutie (mm) 1 10 ± 0,1 30 ± 10 1 000 ± 5 2 5 ± 0,05 30 ± 10 5 000 ± 5

Ak nie je dĺžka popruhu dostatočná na skúšanie posunutia väčšieho ako 300 mm, môže sa skúška vykonať s menšou dĺžkou, najmenej však 100 mm.

8.2.5.2.6.3. Zvláštne skúšobné podmienky

8.2.5.2.6.3.1. Postup typu 1: v prípadoch, kedy popruh preklzuje rýchlo nastavovacím zariadením. Na jeden z popruhov sa pôsobí stálym zaťažením hodnoty 10 N v zvislom smere. Druhý popruh, umiestnený vodorovne, sa pripojí k zariadeniu, ktoré popruhu udeľuje vratný pohyb. Nastavovacie zariadenie sa umiestni na vodorovný popruh tak, aby popruh zostal napnutý (pozri prílohu 5obrázok 1).

8.2.5.2.6.3.2. Postup typu 2: v prípadoch, kedy popruh pri priechode niektorou pevnou časťou mení svoj smer. Pri tejto skúške musia uhly oboch popruhov zodpovedať obrázku 2 v prílohe 5. Zaťaženie 5 N musí byť udržiavané po celý čas skúšky. Ak popruh mení svoj smer pri prechode pevnou časť viac ako raz, zaťaženie hodnoty 5 N možno zvýšiť na takú hodnotu, aby sa dosiahol 300 mm posun popruhu cez pevnú časť.

8.2.6. Odisťovacie zariadenie

8.2.6.1. Zariadenia triedy A

Detský zadržiavací systém a najväčšia figurína, pre ktorú je detský zadržiavací systém určený, sa nastavia podľa obrázku 5. Použije sa popruh špecifikovaný v prílohe 13 tohto predpisu. Odisťovacie zariadenie sa naplno aktivuje a označí sa bod na páse, kde popruh vstupuje do odisťovacieho zariadenia. K pásu sa prostredníctvom krúžku D pripevní meradlo sily a minimálne jednu sekundu sa aplikuje sila, ktorá sa rovná dvojnásobku (± 5 %) hmotnosti najťažšej figuríny pre skupinu I. Nižšia poloha sa použije pre odisťovacie zariadenia v polohe A a vyššia poloha pre odisťovacie zariadenia v polohe B. Sila sa musí aplikovať počas nasledujúcich 9 opakovaní. Ďalšia značka sa vyznačí na páse, na mieste, v ktorom dôjde k odisteniu, a odmeria sa vzdialenosť medzi týmito dvoma značkami. Počas tejto skúšky musí byť navíjač odblokovaný.

8.2.6.2. Zariadenia triedy B

Detský zadržiavací systém musí byť pevne zabezpečený a popruh sa prevedie cez odisťovacie zariadenie a rám podľa prílohy 13 tohto predpisu, s dráhou predpísanou v pokynoch výrobcu. Pás musí prechádzať cez skúšobné zariadenie podľa obrázku 6 a musí byť upevnený k závažiu s hmotnosťou 5,25 ± 0,05 kg. Medzi závažím a bodom, v ktorom popruh vychádza z rámu, musí mať popruh dĺžku 650 ± 40 mm. Odisťovacie zariadenie sa naplno aktivuje a označí sa bod na páse, kde popruh vstupuje do odisťovacieho zariadenia. Závažie sa zodvihne a pustí tak, aby padalo voľným pádom po dráhe s dĺžkou 25 ± 1 mm. Tento postup sa zopakuje 100 ± 2 krát pri frekvencii 60 ± 2 cyklov za minútu, aby sa simulovali trhnutia detského zadržiavacieho systému v aute. Ďalšia značka sa vyznačí na páse na mieste, kde pás vstupuje do odisťovacieho zariadenia a odmeria sa vzdialenosť medzi týmito dvoma značkami. Odisťovacie zariadenie musí kryť celú dĺžku pásu pri podmienkach použitia figuríny s hmotnosťou 15 kg. Skúška, ktorá sa vykoná, musí používať rovnaké uhly pásu ako uhly vytvorené počas bežného používania. Voľný koniec brušnej časti pásu sa zafixuje. Skúška sa vykoná s detským zadržiavacím systémom, ktorý je pevne upevnený ku skúšobnej lavici používanej pri skúške prevrátením alebo pri dynamickej skúške. Zaťažovací pás sa môže upevniť k simulovanej pracke.

8.2.7. Skúška kondiciovaním v prípade nastavovacích zariadení namontovaných priamo na detský zadržiavací systém.

Namontujte najväčšiu figurínu, pre ktorú je zadržiavací systém určený, ako v prípade dynamickej skúšky, vrátane štandardnej vôle, ako je definovaná v bode 8.1.3.6. Vyznačte referenčnú čiaru na popruhu v mieste, kde voľný koniec popruhu vstupuje do nastavovacieho zariadenia.

Vyberte figurínu a umiestnite zadržiavací systém na kondiciovacie zariadenie špecifikované na obrázku 1, prílohy 19.

Cez nastavovacie zariadenie sa musí namotať aspoň 150 mm popruhu. Toto prevlečenie musí byť také, aby cez nastavovacie zariadenie prešlo aspoň 100 mm popruhu na strane, kde je vyznačená referenčná čiara smerom k voľnému koncu popruhu a aby sa aj zvyšok úseku (približne 50 mm) na strane referenčnej čiary, na ktorej je zabudovaná časť postroja, pohyboval cez nastavovacie zariadenie.

Ak dĺžka popruhu od referenčnej čiary smerom k voľnému koncu popruhu nestačí na vykonanie vyššie popísaného pohybu, vykoná sa pohyb v dĺžke 150 mm cez nastavovacie zariadenie z polohy úplne rozvinutého popruhu.

Frekvencia navinutia musí byť 10 ± 1 cyklov/minútu pri rýchlosti „B“ 150 ± 10 mm/sekundu.

Teplotná skúška

8.2.8.1. Súčasti uvedené v bode 7.1.5.1 budú v uzavretej atmosfére minimálne na 24 hodín vystavené vplyvu atmosféry nad povrchom vody. Atmosféra musí mať teplotu minimálne 80 °C. Následne budú ochladené v atmosfére, ktorej teplota neprevyšuje 23 °C. Počas ochladzovania budú nasledovať tri po sebe idúce 24 hodinové cykly a každý z cyklov musí zahŕňať tieto po sebe idúce postupy:

(i) bez prerušenia sa musí počas 6 hodín udržiavať atmosféra, ktorá má minimálne 100 °C, pričom sa takáto atmosféra dosiahne do 80 minút od začatia cyklu.

(ii) Potom sa musí bez prerušenia počas 6 hodín udržiavať atmosféra s teplotou maximálne 0 °C, pričom sa takáto atmosféra dosiahne do 90 minút.

(iii) Potom sa musí počas zostávajúcej časti 24 hodinového cyklu udržiavať atmosféra s teplotou maximálne 23 °C.

8.3. Certifikácia podušky skúšobnej lavice.

8.3.1. Poduška skúšobného sedadla musí byť certifikovaná keď je nová, aby sa tak zaviedli počiatočné hodnoty pre prienik nárazom a maximálne spomalenie. Potom musí byť certifikovaná po každých 50 dynamických skúškach alebo aspoň raz za mesiac, podľa toho, ktorý z týchto dátumov je skorší alebo pred každou skúškou, ak sa skúšobné zariadenie používa často.

8.3.2. Postup certifikácie a merania musia byť v súlade s najnovším znením normy ISO 6487. Meracie zariadenia budú v súlade so špecifikáciami dátového kanálu s triedou filtrovania kanálov (CFC) 60.

Pri použití skúšobných zariadení uvedených v prílohe 17 tohto predpisu vykonajte 3 skúšky vo vzdialenosti 150 ± 5 mm od prednej hrany podušky v stredovej osi a 150 ± 5 mm v každom smere od stredovej osi.

Umiestnite zariadenie kolmo na plochý pevný povrch. Znižujte hmotnosť nárazového závažia až kým sa dotýka povrchu a nastavte ukazovateľ prieniku do nulovej polohy. Umiestnite zariadenie kolmo nad skúšobný bod, zdvihnite závažie do výšky 500 ± 5 mm a nechajte ho padnúť voľným pádom a naraziť na skúšobný povrch. Zaznamenajte prienik a krivku spomalenia.

8.3.3. Maximálne zaznamenané hodnoty sa nesmú odlišovať o viac ako 15 % od počiatočných hodnôt.

8.4. Vysoko rýchlostné filmy a videá

8.4.1. Kvôli stanoveniu správania sa figuríny a jej posunutia sa všetky dynamické skúšky musia zaznamenať na kinofilm alebo video pri frekvencii aspoň 400 obrázkov za sekundu.

8.4.2. Na vozík alebo konštrukciu vozidla sa napevno namontuje vhodné kalibračné tienidlo, aby bolo možné stanoviť posunutie figuríny.

8.5. Elektrické merania.

Postupy merania musia byť súlade s postupmi stanovenými v poslednom vydaní normy ISO 6487. Triedy frekvenčných kanálov musia byť nasledovné:

Typ merania CFC (Hz) Zaťaženia pásu 60 Zrýchlenie makety hlavy 1 000 Zrýchlenie hrudníka 180 Zrýchlenie vozíka 60

Rozsah vzorkovania musí zodpovedať aspoň osemnásobku hodnoty FH (t.j. pri montáži s triedou filtrov pre predbežné vzorky 1 000 korešponduje táto hodnota s minimálnemu rozsahu vzorkovania približne 8 000 vzoriek za sekundu na jeden kanál).

9. SPRÁVA O VÝSLEDKU SKÚŠKY

9.1. V správe o výsledku skúšky sa zaznamenajú výsledky všetkých skúšok, meraní, rýchlosti vozíka, poloha pracky pri skúške (ak je meniteľná), ako aj akékoľvek zlyhanie a pretrhnutie.

9.2. Ak neboli dodržané ustanovenia týkajúce sa kotvových úchytov obsiahnuté v prílohe 6 doplnku 3 tohto predpisu, musí byť v správe o výsledku skúšky popísané, ako sa zadržiavacie zariadenie pre deti namontovalo, pričom sa uvedú dôležité uhly a rozmery.

9.3. Ak sa zadržiavacie zariadenie pre deti skúša vo vozidle alebo v nosnej konštrukcii vozidla, musí sa v správe o výsledku skúšky uviesť spôsob pripevnenia nosnej konštrukcie vozidla k vozíku, poloha zadržiavacieho zariadenia pre deti a sedadla, ako aj sklon operadla sedadla.

10. ZMENY A ROZŠÍRENIE HOMOLOGIZÁCIE TYPU ZADRŽIAVACIEHO ZARIADENIA PRE DETI.

Každá zmena zadržiavacieho zariadenia pre deti sa musí ohlásiť správnemu úradu, ktorý preň udelil homologizáciu. Úrad môže:

10.1.1. uznať, že vykonané zmeny nebudú mať značný nepriaznivý účinok a že zadržiavacie zariadenie pre deti ešte rozhodne spĺňa požiadavky alebo

10.1.2. požadovať od technickej služobne zodpovednej za vykonávanie homologizačných skúšok ďalšiu správu o výsledku skúšky.

10.2. Správa o potvrdení homologizácie s uvedením zmien alebo správa o jej odmietnutí sa oznámi postupom uvedeným v bode 5.3 Stranám Dohody používajúcim tento predpis.

10.3. Príslušný správny úrad, ktorý vydáva rozšírenie homologizácie, priradí každému takémuto rozšíreniu poradové číslo a o tejto skutočnosti informuje ostatné Strany Dohody z roku 1958, ktoré tento predpis používajú, a to na formulári podľa vzoru v prílohe 1 tohto predpisu.

11. ZHODA VÝROBY

Zhoda postupov výroby musí byť v súlade s postupmi uvedenými v Dohode, príloha 2 (E/ECE/324-E/ECE/TRANS/505/Rev.2), vrátane týchto požiadaviek:

11.1. Každý zadržiavací systém pre deti homologizovaný podľa tohto predpisu sa musí vyrábať v zhode s homologizovaným typom a musí vyhovovať požiadavkám predpísaným v bodoch 6 až 8 vyššie.

11.2. Musia sa splniť minimálne požiadavky na zhodu postupov kontroly výroby uvedených v prílohe 16 tohto predpisu.

11.3. Úrad, ktorý homologizáciu typu vydal, môže v ktoromkoľvek čase a v každom výrobnom zariadení overiť uplatňované postupy kontroly zhody. Bežnou frekvenciou týchto overení musí byť frekvencia dvakrát za rok.

12. SANKCIE ZA NEZHODU VÝROBY.

12.1. Homologizácia udelená pre zadržiavacie zariadenie pre deti podľa tohto predpisu sa môže odobrať, ak niektoré zadržiavacie zariadenie pre deti vybavené údajmi uvedenými v bode 5.4 neobstojí pri náhodných kontrolách popísaných v bode 11 alebo ak nie je zhodné s homologizovaným typom.

12.2. Ak niektorá Zmluvná strana Dohody používajúca tento predpis odoberie homologizáciu, ktorú predtým udelila, musí o tom ihneď vyrozumieť ostatné Zmluvné strany používajúce tento predpis, a to prostredníctvom formulára podľa vzoru v prílohe 1 tohto predpisu.

13. DEFINITÍVNE ZASTAVENIE VÝROBY

13.1. Ak držiteľ homologizácie úplne zastaví výrobu určitého typu zadržiavacieho zariadenia pre deti v súlade s týmto predpisom, musí o tejto náležitosti informovať úrad, ktorý homologizáciu udelil. Po získaní príslušnej správy musí o tom úrad informovať ostatné Zmluvné strany Dohody, na ktoré sa tento predpis vzťahuje, a to prostredníctvom formulára podľa vzoru v prílohe 1 tohto predpisu.

14. NÁVOD

14.1. Ku každému zadržiavaciemu zariadeniu pre deti musí byť pripojený návod v jazyku štátu, v ktorom sa zariadenie bude predávať. Návod bude mať tento obsah:

Návod na montáž musí obsahovať tieto body:

14.2.1 Pre detské zadržiavacie systémy „univerzálnej“ kategórie musí byť na mieste predaja jasne vyznačená táto tabuľka, a to bez odstránenia obalu.

1. Toto je „Univerzálny“ detský zadržiavací systém. Je homologizovaný podľa predpisu č. 44, v znení série zmien 03, pre všeobecné použitie v motorových vozidlách a je vhodný pre väčšinu, ale nie pre všetky sedadlá. 2. Správne upevnenie možno očakávať vtedy, ak výrobca vozidla v príručke k vozidlu uvádza, že vozidlo je vhodné na montáž „univerzálneho“ detského zadržiavacieho systému pre danú vekovú kategóriu. 3. Tento detský zadržiavací systém bol klasifikovaný ako „univerzálny“ podľa prísnejších podmienok ako podmienky platné pre staršie konštrukcie, na ktorých nie je uvedený tento oznam. 4. Prípadné nejasnosti konzultujte s výrobcom detského zadržiavacieho systému alebo s predajcom.

14.2.2 V prípade detského zadržiavacieho systému „obmedzenej“ a „polouniverzálnej“ kategórie musí byť na mieste predaja jasne vyznačená táto tabuľka, a to bez odstránenia obalu.

Tento detský zadržiavací systém je klasifikovaný na („obmedzené“ a „polouniverzálne“) použitie a je vhodný na namontovanie v polohách sedenia v týchto vozidlách: Polohy sedenia v iných vozidlách môžu byť pre tento detský zadržiavací systém tiež vhodné. Prípadné nejasnosti konzultujte s výrobcom detského zadržiavacieho systému alebo s predajcom.

14.2.3. V prípade detského zadržiavacieho systému pre „špecifické vozidlá“ musí byť informácia o vhodnom použitom vozidle jasne vyznačená v mieste predaja, bez otvárania obalu.

14.2.4. Ak zariadenie vyžaduje použitie bezpečnostného pásu pre dospelých, musí byť v mieste predaja jasne vyznačený aj tento oznam a informácie, a to bez odstránenia obalu:

„Vhodné, len ak sú schválené vozidlá vybavené brušnými/trojbodovými/statickými/bezpečnostnými pásmi s navíjačom, homologizovanými podľa predpisu EHK OSN č. 16 alebo podľa inej ekvivalentnej normy“. (Nehodiace sa prečiarknite.)

V prípade zadržiavacích systémov tašiek na prenos dieťaťa by sa mal priložiť zoznam tašiek na prenos dieťaťa, pre ktoré je zariadenie vhodné.

14.2.5. Výrobca detského zadržiavacieho systému musí na obale uviesť adresu, na ktorú má zákazník napísať, aby získal ďalšie informácie o montáži detského zadržiavacieho systému v špecifických vozidlách.

14.2.6. Postup montáže je ilustrovaný fotografiami a/alebo veľmi jasnými nákresmi,

14.2.7. Užívateľ musí byť upovedomený, že pevné komponenty a plastové časti detského zadržiavacieho systému sa musia umiestniť a montovať tak, aby počas každodenného používania vozidla nemohli byť zachytené pohyblivým sedadlom alebo dverami vozidla,

14.2.8. Užívateľ by mal byť oboznámený s potrebou používať tašku na prenos dieťaťa kolmo na pozdĺžnu os vozidla.

14.2.9. V prípade systémov otočených dozadu by mal byť užívateľ upozornený, aby tieto zariadenia nepoužíval v polohách sedenia s namontovaným vzduchovým vankúšom (airbagom). Táto informácia musí byť jasne vyznačená v mieste predaja, a to bez odstránenia obalu.

14.2.10 Pri kategórii „zadržiavacích systémov pre špeciálne potreby“ musí byť v mieste predaja jasne vyznačená táto informácia, a to bez odstránenia obalu.

Tento „Zadržiavací systém pre špeciálne potreby“ je určený na osobitnú podporu pre deti, ktoré majú problém pri správnom sedení v konvenčných sedadlách. Vždy konzultujte vhodnosť daného zadržiavacieho systému pre Vaše dieťa so svojim lekárom.

Návod na používanie musí obsahovať tieto body:

14.3.1. hmotnostné skupiny, pre ktoré je zariadenie určené,

14.3.2. Ak sa zariadenie používa v kombinácii s bezpečnostným pásom pre dospelých, jeho používanie sa uvedie prostredníctvom tejto formulácie: „Vhodné iba na používanie vo vozidlách uvedených v zozname, ak sú vybavené bezpečnostnými pásmi: brušný/trojbodový/pevný/s navíjačom homologizovanými podľa predpisu EHK OSN č. 16 alebo podľa iných zodpovedajúcich noriem (nehodiace sa prečiarknite).“

14.3.3. Spôsob používania musí byť znázornený fotografiami a/alebo veľmi jasnými nákresmi. Pri sedadlách, ktoré sa môžu používať obrátené dopredu aj dozadu, musí byť uvedená jednoznačná výstraha, aby sa dodržala poloha zadržiavacieho zariadenia smerujúceho dopredu, ak hmotnosť dieťaťa nie je väčšia ako stanovený limit alebo ak sa neprekročia niektoré iné rozmerové kritériá.

14.3.4. Používanie pracky a nastavovacieho zariadenia sa jasne vysvetlí.

14.3.5. Musí byť odporučené, aby sa ktorýkoľvek z popruhov pridržiavajúci zadržiavacie zariadenie k vozidlu utiahol, aby popruhy zadržiavajúce dieťa boli nastavené podľa tela dieťaťa, a aby sa popruhy netočili.

14.3.6. Musí byť zdôraznené, že je dôležité, aby sa brušný popruh nasadil nízko, aby pevne zachytával panvu.

14.3.7. Musí byť odporučené, aby zariadenie bolo vymenené, ak už bolo vystavené silnému namáhaniu pri nehode.

14.3.8. Musí byť priložený návod na čistenie zariadenia.

14.3.9. Užívateľ musí byť upozornený na nebezpečenstvo vyplývajúce z vykonávania akýchkoľvek zmien alebo prídavkov zariadenia bez schválenia kompetentným úradom, ako aj na nebezpečenstvo vyplývajúce z nedodržiavania montážnych návodov poskytnutých výrobcom zadržiavacieho zariadenia pre deti.

14.3.10. Ak nie je sedačka vybavené textilným poťahom, musí byť odporučené, aby bolo chránené pred slnečným žiarením, inak môže byť pre pokožku dieťaťa príliš horúce.

14.3.11. Odporučí sa nenechávať dieťa v detskom zadržiavacom zariadení bez dozoru.

14.3.12. Odporučí sa, aby sa akákoľvek batožina alebo ostatné predmety, ktoré môžu v prípade kolízie spôsobiť poranenie, bezpečne upevnili.

14.3.13. Odporučí sa, aby:

(a) sa detský zadržiavací systém nepoužíval bez krytu,

(b) nebol kryt sedadla nahradzovaný krytom neodporúčaným výrobcom, pretože kryt tvorí neoddeliteľnú súčasť činnosti zadržiavacieho systému.

14.3.14. Na zadržiavacom zariadení musí byť text alebo nákres znázorňujúci, ako dokáže užívateľ určiť nevhodnú polohu pracky bezpečnostného pásu pre dospelých vo vzťahu k hlavným kontaktným bodom, ktoré prenášajú zaťaženie. V prípade nejasností týkajúcich sa tohto bodu sa užívateľovi odporučí, aby konzultoval výrobcu zadržiavacieho zariadenia pre deti.

14.3.15. Ak detský zadržiavací systém ponúka možnosť alternatívneho kontaktného bodu, ktorý zaťaženie prenáša, jeho použitie sa zreteľne popíše. Užívateľ musí byť informovaný o tom, ako posúdiť, či použitie tohto náhradného smeru je uspokojivé. V prípade nejasností týkajúcich sa tohto bodu sa užívateľovi odporučí konzultovať výrobcu zadržiavacieho zariadenia pre deti. Užívateľovi sa zreteľne odporučí začať montáž zadržiavacieho zariadenia pre deti v polohách sedadla kategorizovaných v návode majiteľa vozidla ako „univerzálne“, a to pri použití primárnej trasy bezpečnostného pásu.

14.3.16. Vytvoria sa podmienky, pri ktorých musí byť možné, aby návod ostal na detskom zadržiavacom zariadení počas jeho životnosti alebo, v prípade zabudovaných detských zadržiavacích systémov, aby ostal v príručke k vozidlu.

14.3.17. Napíše sa jasné upozornenie, aby sa nepoužívali iné kontaktné body na zaťaženie ako body popísané v návode a body vyznačené na detskom zadržiavacom zariadení.

15. NÁZVY A ADRESY TECHNICKÝCH SKÚŠOBNÍ POVERENÝCH VYKONÁVANÍM HOMOLOGIZAČNÝCH SKÚŠOK A SPRÁVNYCH ÚRADOV

15.1. Zmluvné strany dohody používajúce tento predpis oznámia sekretariátu OSN názvy a adresy technických skúšobní poverených vykonávaním homologizačných skúšok a názvy a adresy správnych úradov, ktoré udeľujú homologizáciu alebo odmietnutie, prípadne odobratie homologizácie vydanej v iných štátoch.

(1) 1 pre Nemecko, 2 pre Francúzsko, 3 pre Taliansko, 4 pre Holandsko, 5 pre Švédsko, 6 pre Belgicko, 7 pre Maďarsko, 8 pre Českú republiku, 9 pre Španielsko, 10 pre Juhosláviu, 11 pre Spojené Kráľovstvo Veľkej Británie a Severného Írska, 12 pre Rakúsko, 13 pre Luxembursko, 14 pre Švajčiarsko, 15 (voľné), 16 pre Nórsko, 17 pre Fínsko, 18 pre Dánsko, 19 pre Rumunsko, 20 pre Poľsko, 21 pre Portugalsko, 22 pre Ruskú federáciu, 23 pre Grécko, 24 pre Írsko, 25 pre Chorvátsko, 26 pre Slovinsko, 27 pre Slovensko, 28 pre Bielorusko, 29 pre Estónsko, 30 (voľné), 31 pre Bosnu a Hercegovinu, 32 pre Lotyš